url: =Laisimna i manphatna ~ Peter Suante :: ZOMI DAILY\nposted on 2 June 2020 at 8:40 pm Lomkholna: Article\nThupatna – Laisimna i manphatna thu at ding ci-in ka lungngaih ciangin haksa ka sak penin, “Hih ka lai-at zong laisim lote in hong simsaklo ding hi mawk a” cih thu a hihi. Khat lamah, “Hih ka lai-at a simte pen a tawmpen kei bang ciangin laisim mite hi mawk ding a” cih thu a hihi. Tua hi-in, hih thului sungah laisimlo te laisim un cih lam hilo zaw in, laisimmi i suahna hangin i hamphat lawh ding thuteng hong kikup pih ding hi ing. Thului sungah: laisimmi a nam tuamtuam i omna thu tawh panin, laisimna (lai sungpan) in ngah ding hamphatna thukhat kong kikhuppih zawh ciangin, laisungpan a hih mel kei hangin laisimna hangin i ngah ding hamphatna thu tawm hong at ding hi ing. Tua banah laisimmi i tawm mahmah manin i mipihte laisimmi hongsuah na ding ka muhna tawm kong at dinga, laisimna le lai-at in kop theih ding a hoihna thu zong kong kikuppih ding hi.\nLaisimmi nam tuamtuam\nLaisimmi nam tuamtuam i om ding hi. Tua teng lak ah: laisim ding kisam a hih manin lai asim mi (e.g. Siamsin sangnaupang te); hun ngah kawm le sep ding neih/theih melloh hangin laibu (tangthu) peuh cimphawng ci-in a sim mite; thuthak theihnop na hangin laihawm (news) te a sim mite; ki zaliatsak (ki phatsaknop) manin laisim kineihte; le theihnopna, telnopna le khantel nopna lungsim hangin laisimte cih danin a tuamtuam i om ding hi. Mikhat in hih teng a vek in neithei a, khat le nih bek zong nei thei hi. Bangbang hangin lai i simta zongin Zomite sungah laisimmi i tawm mahmah lai ding hi.\nZopau, Zolai tawh laisim ding le mikim (Laisimmi nam tuamtuamte) i sim ding lai i neih nailoh hang zong hikha mah ding hi. Gtn. Zolai tawh tangthu laibu (fiction) pen khutme phazat sang a tamzaw deuh ciang i neihpan leh hi ding a, mikim i khuh sungah a tunna ding zongin i vaihawmzo nai kei hi. Hi mahta le, laisim nuam mi khat in laisim ding omlo cih omsamlo ding hi. Mikang te in, “If there is a will, there is a way,” naci uh hi. Sepnopna lungsim, hihnopna lungsim, sinnopna lungsim, le simnopna lungsim i neih ding thupi masa pen hi. Tua lungsim te i neih nak le a tangtang om lel ding hi. \nLaisimna sungpan ngah ding hamphatna\nLaisimna sungpan i ngah ding hamphatna cih pen bang laite bang danin sim i hiam cih tawh ki kawizawt mahmah ding hi. Sangkah te in sanglaite a theihna dingun a sim uhleh a thei dinguh a, laihuanna pan onna ding ciangin a simuh le zong, tuamciang ngah ding uh hi. Mi lak ah ki picin sak na ding ciangin lai kisimsak mi-in, tua ciang hong suak ding a, hun beisak na ciangin a simte zongin hun beisak na ding ciang hamphatna ngah ding hi. Tua mah bangin cidamna ding thu a simmi in cidamna thu thei ding a, gam ki-uk zia (politics) thu a simmi in tua thu thei ding hi. Cihnopna in i laisimdan dungzui in i theihna (Knowledge) hong khang le hong ki lam dang ding hi.\nTheihna in banglai pen bangdan in sim i hiam cih tungah a kingak banah, tua theihna tung tawn in thuneihna (Power) om hi. A thuthuk le a nasiazaw (deep and wide) theihna a neite in a mauzah in theihna a neilo te tungah thuneihna (Power) hong nei toto hi. Kawlte’n a paunak uh ah, “i neihloh (material possession) sangin i theihloh (no knowledge) nazaw hi” na ci uh hi. Cihnopna ah neihsa lamsa te sangin theihna(Pilna) thupi zaw a, tua in thuneihna (power) nei zaw hi cih lahna a hihi. Tunai ngaihsuthat mipil Michel Foucault in, “Knowledge and Power employ each other,” na ci hi.\nA khiatna in, “Thutheihna (knowledge) and thuneihna (power) pen ki kopkhawm hi,” cihna a hihi. Leitung le i kim i pam enlehang bangbang nasepna ah thuneihna (power) a neite pen thutheihna (knowledge) a neite hi diak hi. A diakdiak in tunai (21st century or neoliberalism era) ah mihing khat in bangtan thuneihna neihiam cihpen tua mipa in bangtan thutheihna neihiam cih tung kinga mahmah hi. Gam khat in bangtan thuneihna nei hiam cih zong tua gammi te ii thutheihna tungah nasiatak in kinga mahmah hi. Tua hi-in, Zomi le Zogam in bangtan thuneihna nei ding i hiam cihpen Zomite in bangtan thuthei i hiam cih hong hi ding hi.\nTua hi-in, laisimna sung panin i laisimdan tung kinga in, i theihna hong khang dinga, i theihna tung kinga in i thuneihna hong khang ding hi. Leitung le mihing te a uk pen theihna (Epistemology/knowledge) a hihi. Theihna cih pen khuak thanemna (mental retardation) a nei mite cihloh buang in hanciamna, kinna le veina tawh a ki ngahthei vanmanpha a hihi. Mikim phial i ngahtheih vanmanpha a hihi.\nLaisimna hangin ngah ding hamphatna\nLaisimna hangin ngah ding hamphatna ka cih ciangin laisimsim mi khat in a laisim dungzui in theihna (knowledge) bek hilo in a dang hamphatna (indirect benefit) om hi. 2016 kum in, thukhantel te (researchers) in laisim hunzat gamtat (reading habits) a nei mi 3635 te Kum 12 sung a ettelna sungah kalkhat (nipi khat) sungin a tawmpen nai thum le alang (3.5 hours) bang laisim kinken mite pen tuazah a laisimlo mite sangin 23% a khansau (sawt nungta zaw) uh a, laisim vetlo te sangin kalkhat nai thum le alang (3.5 hours) ciangbang laisimmi te 17% bang a khan sauzaw uh hi cih thu na mukhia uh hi (https://fictionophile.com).\nLaisimna le khansauna bangci in kizom (relate) peuhmah hiam cih thudotna dawngkikna ah: laisimmi te pen lungkia (lungkiat natna/loneliness or depression) ngei mello in, laisimlo te sangin lungnopna le lungduaina neithei zaw uh hi. A langkhat ah lungkiatna (loneliness or depression) te pen laisimna in hong toihdam sak thei hi. Tunai ciangin social media te (Facebook, Viber, Youtude, Twitter, etc.) ah lungnopna ki zongin ki gualnuam mahmah ta le, tua social media te hangin lungkia le singim in amau le amau a kithat zong tampi om hi.\nA hih hangin laisimna hangtawh a mah le amah ki that, lungkhia cih pen omlo cih ding hiphel hi (I ngaih mahmahte i hong nialna lai cihloh buang). Laisimna in lungkiatna le singimna te veimang sak thei banah, lamet beite nagawn lametna hong guan thei hi. Tua hi-in laisimmi te lungsim cidamzaw in a khan uh sau tuam hi.\nCidamna lakah lungsim cidam ding thupi pen hi. Leitung ah Helen Keller (Lai-at siam), Stephen Hawking (Scientist), Franklin Roosevelt (U.S. te’n Kumpi lui), Sia Tawngno (ei sungah) cihte pan kipan mipil mi minthang tampite pen a pumpi (Physical) uh a thanem hangun lungsim cidamna tawh khuasuak mite a hi uh hi. Lungsim cidamna pen laisimmi te i a ngahtheih hamphatna lianpi khat a hihi.\nLaisimmi suah na ding bang cih ding\nLaisimna in hong piaktheih thuneihna (Power) le khansau lungnopna (happiness lifelong living) te i ngahna dingin laisimmi i suah hong kul ding hi. Zomite sungah haksatna a tuamtuam (manlah, laisim ding laibu kicing omlo) banah laisim cih limlim pen hunzat (habit) khat in a nei i tawm mahmah lai hi. “Laisim un” ci a sawlsawl bek tawh lah a piangthei ding nam hilo hi. Banghang hiam cih le eimau (hih laisimte a kua maciat) mahmah zongin i neupek panin hong ki thuhilh te tampi lakah tu dongciang i zuih valval thuhilhna pen tawm mahmah ding hi. Tua hi-in mi dangte thu hilhnuam i hih le ei le ei ki etkak kik in, koici bang thuhilh gamtatna te sannop hiam cih lungngaih phat mahmah ding kisam hi.\nA diakdiak in kei (hih lai-at pa) bangin, “Semin, hihin, hihkei in,” cih danin hong ki thuhilhna te sangin mi-i gamtat le luhekzia te en in kasin le kazuih gamtatna te tamzaw dingin ka ki ummawh hi. Laibusim (sanglai hilo) bangpen ka lawmte i gamtatzia en in ka zuih hipian zaw hi. Banghang hiam cih le kanu le kapa pen laisim valval nam a hihloh ban uh ah, sanglai hilo lai dang sim ding khawngzo hong thapia mello uh hi. Ka lawmte laibu sai pai in laibu kawm uh leh ken zong zuipong le kawmpong, ka lawmte in laibu simin thu a gen uh ciangin ken zaknop sa in tua tengtawh laisim kipan cih dan hi pianzaw hi.\nCiapteh huai deuh khat ah bel, mibanglo (mi ginalo) ka suaknuam hetkei hi. Hanciamnopna lungsim ka nei hi. Cihnopna ah i sanggam, i tanau, a kuakua te laisimun cihzeu kammal bek tawh laisimmi i suahsak ding haksa pian ding hi. Pattahna, ei mau mahmah in makaih limlahna le zolsiamna te kisam ding hi. Laisim un cih a sawlsawl pongin ei mau mahmah in simlo (makai limlahna omlo) cih dan tawh i mipihte laisimmi suahpih zolo ding hi hang. Ka cihnopna ah sepkhiatna tawh limlah, pattah, le makaih ding tampi kisam hi.\nLaisimna le lai-at khopkhawm thei leng\nLaisimmi a kua maciat in i theihciat thu khat ah i laisimsa te hun tawmvei sungin i malhilh lel hi. Tangthu (fiction) mawkmawk te ciangah poi sam nailo hi. A hih hangin academic laite le khantohna lam thupicing te i sim ciangin Notebooks (e.g. google docs, sheet) dan khat ah i laisim peuhpeuh: (1) lai-at pa/nu min; (2) laibu/ thulu; (3) bangkum a tuam laibu kithoh cihte le, (4) hoih i sak (hoihlo i sak) thute a laimai (page number) tawh ciamteh thei leng hoih kasa mahmah hi. Kei bangin google sheet tawh tuadan in notes ka zang hi.\nTua notes te tawh a lemkei le zong “Blog or page”cihdan social media te ahizongin, “Wordpress, Blogger” cihte ah a hizong in laibu khat i simzawh simin tua laibu/ journal/ thului ii: (1) a thu tom-kim-cing (summary); (2) hoih nasak thu (good things from the book/ journal/ article); le (3) hoihlo na sak na akl. tuaci zaw deuh le cih na ngaihsutna (critique or recommendation) cih namthum (3) te at khia den leng hoih hi. A diakdiak in laibu khat i sim zawh ciangin i lungsim hong su valval thu pawl khat omthei hi. Tua te mun khat ah (a ki kemcing theina munah) at giatgiat ding thupi mahmah hi.\nBangbang lai (laibu/ journal/ magazine/ thului/ thuthang/ laihawm) i sim zongin hih danin i ciapteh ding le tua lai tungah i muhna i attuah ding thupi mahmah hi. Tua dan pen doctor buaih la ding te a hi zongin a thupi mahmah hunzat gamtatna (habit) khat a hihi. Leitung ah journal (academic journals) minthang tuamtuam te le pilna thukisialna (academic discourses) tuamtuam te ah tua dan in laibu/lai review (summary, good things, and things to improve or your recommendation) cihte pen gamtathoih (good practice) khat a hihi.\nTua hi-in, sangkahlai mi i hi zongin, sangman kin (khawllai) mi i hi zongin laisim le lai-at (a tawmpen note bawl) i kop ding thupi mahmah hi. Tua dan hunzat gamtat (habit) in zong i lai simsa te i manghilh pahloh na dingin hong huh mahmah hi.\nA phatna pan a tom in genkik leng: laisimmi nam tuamtuam i om a; i laisimna dungzui le thu i kantel zawh dungzui in i theihna (knowledge) hong khang ding a; i theihna dungzui in i thuneihna (Power) hong lian semsem ding hi. Laisimna in lungnopna le lametna hong puak a, tua in cidamna le khansauna hong pia hi. Tua te i ngahkim na dingin laisimmi i suah ding thupi mahmah hi. Kampau bektawh sawlna hilo in sepna tawh i mipi te i limlah makaih ding kisam hi.\nA tawpna ah laisim ci-in sim mawkmawk ciang hilo in thu le la khat tungah hoih i sakna le hici zaw deuh le cih ngaihsutna (ahoihloh na bek genlo in a hoihna zong gen ding kisam) i neih den ding zong thupi hi. Laisimna hangin lungnop cidamna le thuneihna (power) ngahzo ding ci leng tua sangin a manpha zaw hamphatna tam mello dinghi. Lungdam! Peter Suante\nPrevious: Australia gamsung ah theihhuai Super vs Pension ~ Dr. Singpi\nNext: Jack Ma gualzawhna thukhun 10 te\nTulaai Leitung Thuthang Tuamtuam Updates April 9, 2015\nTitanic tembawpi ~ Tdkkhen\nZIUSA Thupulakna: US gam sung a om Zomi te Khuado Ni – October kha Kaal Nihna Saturday


timestamp: atn

url: =MSS 12: Tagah khat in Tagah Kepna Sanginnpi Khat lei - Zomi Adventist Innkuan\nDawi-ai siampa hong ki ci ngei hiam? A nu’ sih khit ciangin kum 14 a pha pan Patrick Kayend Omughamay pen mi khempeuh in “Dawi-ai siampa” ci-in sam uh hi.\nCongo gam khuapi ahi Kinshasa khua a teng innkuan khat sungah unau kua lak ah a u penpen in Patrick ahi hi. A innkuan sung uh a nu’n a vak den hi-a, a nu nusiat ciangin, ama’ tung ah tavuan hong om ta hi.\nNa sem theilo ahih manin inn khat khit khat ban vak to in, an neek tawm ding ngen ngiat hi. dawi- ai siam ahih lam a theih uh ciangin a vengte in huh nuam lo uh hi. Kum khat khit ciangin thuneite in Patrick la in tagah sangah kha uh a tua lai-ah pilna sinsak uh hi. Patrick kum 21 a phak ciangin, a tagah sanguh ki khak ahihmanin a veng lui mah ah a ciah kik kul hi. Mite ki huau sim khuan khuan in, “Dawi- ai siampa hong ciah kik ta ei” ki ci uh hi.\nTua khit kum nih sung pen ama nuntakna sungah a haksat penpen hun ahi hi. plastic tuibung hawmte kaikhawm in tuisiang thun kik in lamdung tengah zuak kawikawi hi. Haikungpi nuai khat ah tawlnga kawm in a nuntakna ki ngaihsun ngeungau zel hi. A mailam hun ding a ngaihsut ciangin khimkhua zing sa lua hi.\nA lungnop penpen hun in, biakinn sungah a om hun sungteng hi-a, Sabbath ni sim in citak takin kikhawm den hi. A nu pen Adventist khat ahi hi.\nSabbath ni khat, Adventist Siavuan khat ahi Jack Kavale in khangnote kimuh pih hi. Nasep ding khat peuh a thei te a kisap leh a panpih nopna gen hi. Patrick in zongh Internet Café khat a honnopna thu pulaak pah hi.\nTua zahzah sum tam bei lua ding. U.S. $ 50 kim khawng bek huh zo ding, upna khaici tuh dan ee, Jack in ci hi.\nPatrick in tua sum a pawlpi elder pa’ kiangah lak in, tua zah tawh bang ki sem thei ding cih thei lo hi.\n“A masa penpen in tithe khia masa oh,” a hawmthawh kawmkal ah, elder pa in tithe khia ding in sawl lailai hi.\n“Ka elder pa’n ong langpan hi phial liang maw leh? Hi zah tak a, sum ki hawmthawh lailai a, tithe pia ding a ong sawl lailai,” Patrick in a lungsim sungah ci hi.\nElder pa in Lai Siangtho sung panin tithe piakna ding mun hong sim ciangin, Patrick in zong U.S. $ 5 tha khat thu in pia khia pah hi. elder pa in Patrick thu ngetsat a, “Pasian nangtawh hong tonkhawm ta hen” ci hi.\nTu-in Patrick in $ 45 nei lai hi. Hoih takin a ngaihsut khit ciangin lukhuzaap golpi khat lei masa in, sabuai khat leh cell phone kisia baang, phone set na bek lian a ki zangh thei lai nih lei hi. lam lianpi gei ah, a lukhuzaap pi khaak pah deedaa in, a sabuai phah a, saibawt khat suangin, “Public Telephone” ci- in kilangh tak in suang hi. Mite zong hong pai in phone hong set pah uh hi.\n“Hi bang peuh a sep hang bang ngah pepeuh ding a hia? Nak lawhcin kei tei in teh maw!” ci-in a vengte in neumuh mahmah uh hi.\nA zat ding teng khit teh Patrick in ni khat in $ 2.50 ngah hi. Motor cycle khat bat laak in, khuazat lam ciangin tua tawh mi kha kawikawi in sum zonna in nei hi. A sawt lo in $ 300 bang hong khol zo hi.\nTua khit ciangin Kinshasa khua ah effort bawl dingin pastor pa in geelna nei-a, huhna a zon ciangin Patrick in $ 200 piak dingin kamciam pia hi. Tu ni dongin tua zahzah a kamciam khak na a hang thei zo nai lo hi.\nA vengte in hai sa mahmah uh hi.\n“Koi ci bangin $ 200 pia zo peuh mah ding na hiam? Tu laitak aa na sep bang a hia ngaihsun ve” ci ngeingai uh hi.\nKha khat hong bei ta, Patrick khial ki sa pianpian in hong kisik kik pian ta hi.\nNi khat, a cell phone sabuai gei-ah Patrick a din laitak in, mi khat va pai in laptop khat $ 120 man dingin va zuak hi. A nasepna ah ka mang mahmah ding, ci-in Patrick in thei na pi a khut sungah $ 80 bek nei hi. laptop nei pa’n tawm sa lua ahih manin paisan phei khin na pi, hong kileh kik in, $ 80 tawh la sak kik hi.\nA zingsang ciangin midang khat Patrick sabuai mai-ah hong nawh tai mahmah in, “Laptop zuak nuam ding na thei kha hia? Ka lawmte khat in laptop khat nawh deih peuh mah in $ 600 bang a man phial zongin deih ding ci hi” va ci hi.\nTua ciangin Patrick leh tua pa, tua pa’ lawmpa inn ah va hawh uh hi. A laptop a sin leh hoih sa pah ahih manin a man zah ding dongh pah hi.\n“$ 600 ding ka cih hi ven” Patrick in ci hi. “$ 550 ong hi sak ve,” tua pa in ci hi.\n“Ci mai leng ai ve” Patrick in ci kawm in sang hi.\nTua inn panin a ciah khiat kawm un, Patrick in a thu piang teng a ngaihsut kikkik ciangin ki um ngam lo phial in lamdang sa mahmah hi. $ 80 tawh a lei khat $ 550 khawng cih mawk pen lamdang mahmah hi. Tithe a piak khit ciangin a cell phone sabuai a hoih zawdeuh dolsabuai tawh laih in, a cell phone nasep ban ah sum khek nasep hong sepbeh hi. A nasepna ah hong lawhcing to hanhan hi. A saawt lo in kaal khat in $ 300 pan $ 400 bang hong khol zo ta hi. tua ban ah $ 2000 dongin hong khang to ziahziah hi.\nHun khat lai-a a om na tagah sanginnpi Patrick in lei ta hi.\nTu-in, a it mahmah a zi tawh om uh a, tagah mi 6 zong kem in, pilna zong hoih takin sinsak uh hi. lamlak a vak naupangnote sam in an vaak zel uh a, pawlpi mi meigongte $ 50 ta nasep kipat nadingin a hawm sak hi.\nA vengte in dawi-ai siampa ci-in sam nawn lo uh hi. “Mite in dawi-ai siampa hong ci uh hi. Ahi zongin Pasian in Ama tapa ka hihna hong lak tel hi” Patrick in ci hi.\n2016 kum Sabbath 13na sumpi tawh naupangte Sabbath School khaan dingte nong lamsak man un lungdam hi. Tu kuata sumpi khenkhat tawh Kinshasa a Adventist Clinic ki huh ding hi. Topa’n a pia mimal khempeuh thupha hong pia ta hen. Amen.\nPrev post MSS 12: မကောင်းသောဆုံးဖြတ်ချက်များနှင့်ပတ်သက်ဆက်ဆံရခြင်း\nNext post ZSS 12: Khentatna Hoihlote


url: =Zomi leh Sila lungsim ~ Dal Sian Pau :: ZOMI DAILY\nposted on 7 August 2011 at 1:10 am Lomkholna: Article, Politics\nLeitungah sila nuam kuamah ki-omlo napi in sila lungsim kineithei hi. Tua ciangin Pasian in sila dingin kuamah minam bawllo leuleu napi in sila lungsimmah kipuahthei tawngtung hi. Hihte pen Pasian hong piak hilo in, nam khangto masate in hong piak leh hong neihsak uh na hi mawk hi. Minam khangto masate’n amau khangtohna tawh kibangin minam dangte in gualpha uhen ci in hong deihsakluaknate hangin sila lungsim kipawkha mawk hi.\nMinam khangto masasa in, minam dangte in angawh uh sila lungsimte paitomtom uh a, amau hihnataktak a kikkik uhi. Gentehna in sanggam Meiteite pen Paunam kikhenna ah Tibeto- Burman Language family sungah Kuki-Chin nuai-ah Paukhangto pen akiciamteh minam hita uhi. Amau zong nidang lai in “Meiteilon” kici in amaubek kihuaituamna in nanei uh a, “Meiteilon” akicite pen atangpi in Imphal khuapi sunga om hun uh na omtham hi.\nHih “Meiteilon” cih kammal azatlai un, a Meiteipau zang napi a, a awkaih leh awsuah tuamte pen minam dang bangin na kibawlngei sam uhi. Tua hunlai a minam tuam banga akisapnate uh pen Chungkham Yashawanta Singh in“The Linguistics Situation of Manipur” cih pansan a, agelhna panin Paunam kua kigawm hi ci a,tuate pen CHENGLEI, LUWANG, KHUMAN, MOIRANG (KEGE) ANGOM, KHABA, MANGANG, HEIREM AND NINTHOUJA (MEITEI).\nTuhun ciangin hih paunam kuate in Pau namkhat in kigawm in “Manipuri” cih pen tuhun khangthakte in a om omna ua kici gamin Meiteilon kicinonlo uhi. Tuhun ciangin, kuate pen chenglei hi a, luwang kuate hi a, khuman kuate hi uh hiam cih pen kitheinawnlo in, ni dang a, namkhat leh namkhat sila lungsim apuakte leh minam dangte in piak sila lungsim paikhinta uhi. Tua ahihmanin Zomite in sila lungsim ineihnate leh ipaihkhiazia ding tawmkimtakin kumpaksai lehang ka ci hi.\n1. Zomite in sila lungsim ineihnate\nA masa pen in Pu Zo suan leh khakte Ciimnuai i tunzoh kumzalom bangzah hiam i om khopkhin ciangin, muntuamtuam ah khua leh tuisat in, kithehthang in kinunta hi. Tua banga, akikhenthang Zomite khang msalai in,lampi leh kikawmtuahna haksalua ahihmanin pu leh pate amau omna munciat panin Awsuah tuamciat hongzahna uh pen sumkuang ciangkei in kei hanga, minamtuam bangin kingaihsutna hong neisakin, Zogam pualam panin, (out sider) te in, ipianphung leh beh kanmasalo-in, amau dikli (degree) laknopmanin minamtuam bangin hong nasut uh a, ei Zomite taleuleu in, makai utna, leh kipilsakna in la-in, midangte hong sutzia uh adik pen bangin ngaihsutna ineihziakin, ibeh,iphungte mah ciat tawh atuam, atuam in om in, ei oliginal kankhialo-in kideidanna, kithulaktuahlohnate hong piangsak ahihmanin, sila lungsim masa ipuakna ahihi.\n2. Sila Lungsim suahna,nambat nihna\nMangkangte’in Zogam hong kap uh ciangin, mi masate lau in, ahihna uh gengamlo uhi. Gentehna, No kua minam na hi uhiam ci in akidawt ciangin,Zo or Zomi cibangin hansantakin kigenkhia gamlo uh hi ding hi.\n3. Sila Lungsim suahna, nambat thumna\nLinguistics Survey of India (Grierrson) 1904 akibawl masakna bang zong zanimah tawh akibat hang iminam min hong zangsaklo a, Kuki cih bang, Chin cih bangin, Bengalite leh Kawlte kammalte hong zanmanin, Ei leh ei ikilawhna ‘Zomi’ cih sangin,tuhun ciang dong pilna siamna, leh sinna aneih mipawl khenkhatkhat in sangtheizaw lai ihihmanin, Sila lungsim hong neisaktaleuleu hi.\n4. Sila Lungsim suahna, nambat lina\nZotuallai pen Pu Pau Cin Hau in hong mukhiasak in Pautuam ahilo Awsuahtuam azangte sungah minam picingna ding leh minam picing a, gam leh leitang ahong neihsakthei ding Zotuallai akhangtohlaitakin Amelikangte in misonnalite Zogamah a hong sawl uh a, Zogam a hong tun uh hi.\nTua ciangin, Zotuallai mah zangin mualtung thuhilhna (preach on the mount) teng,hong teisakin Zolai tawh, hong khetsak uh a, ahizongin, amau in Mangpau akhangtohna ding lungngulhna neih uh hi cihtheih ding khopin, Zotuallai haksalua hi ci-in Roman script tawh hong pattah uh ahihmanin, Zolai sangin, Roman Script deihzawkna lungsim tuni ciang dong Ei Zomite in nei-in, hoihsakzawkna leh Zolaitaktak pen zatna ding lungsim neinailo tazen hihang, Misonnalite in sila lungsim hong gawhkikna uh hikiktaleuleu e guai! Sila lungsim hong neisak hi.\nTuhun ciangin, hih atunga nambat khat panin linatan, ipaihkhiazawh masia, minam leh gam cih pen inakgenta zongin, abulmah-ah dinglai hihang cih imangngilhloh ding kisam ding hi. Pasian deihna tawh tehkaklehang, Pasian in, leitung mite, minamkhat, paukhat, laikhat a zang dingin hong bawl hi. Ahihhangin, mihingte kiphasakin, Babel tausang hong lam uh ciangin, kihihsakna, kiletsakna leh hihtheikisakna lungsim hong neih uhtakteh, Pasian thangpaihna amaute tunga hong tung a, Pau tuam, mituam, beh tuam, hong piangkhia neinai hi cih phawkni.\nAhitazongin, Zomi (Kuki-Chin) kontek-ah enlehang, Paukibang akikhen minamtuam, bek kibang minamtuam a kikhen, khuakhat pan khuakhat ipemna hang a, minamtuam a suakkoikoite hihanga, Awkaih, Awsuah akikhel hanga, akhiatna (meaning) kibang napi-a, minamtuam akihisakte kihilel hi. Tua ahihmanin, Zomi sung-ah, minamtuam omlo, minamkhat ihihna lenkipin, ihihlohnapi, ahih banga, i-omna pen paikhiaciat lehang, minam dang (outsider) te’n hong khenzononlo dinga, tua ciangin, igenkhatpeuh, ingetkhatpeuh, state level, national level leh International level-ah ithu in muibun-in, mi dangte leh kumpi vaihawmte’n zong abil-uh hong dawhmahmahta ding uh hi. nuamsi in the maw…\nTua ahihmanin, Zomite’n, tuni ciang dong ei a, sangin midangte a thupisakzawkdetna lungsim ineilai hi. Kuamahpeuh, kimawhsaktheih ahihloh hangin, eimite sangin midangte in ingeina, i hihna, itong leh izia hong sutsakzaw uh ahihmanin eimi namte in, mite hong sapna, hong koihzia, hong sutzia uh leh hong sangzia bang pen adik bangin ngaihsutna ineih man-un, tuni ciang dongin iminam sungah kua matheihloh in isangzia, i upzia, i deihzia kibanglo bangin kinungta, kikhangkhia in khat leh khat kithusimlo leh khat leh khat ki-uituilo bangin i om uhi.\nHih bang nuntakna hong neisak leh lungsim hong kigotman in a khangto mahmah banga ngaihsutna ineihlai in akhangto kihilo a, matthatna lam manawh anakihizaw hi. Bang hang hiam cihleh, ingeina puante enleng ngeina (traditional) puan bang nawnlo, azemtuamtuam kibawlbehgawp in, ahoihna leh amel leh puamte kilahmang in bang puan ahihiam ci-in kidottuahkha in ki-omtheiphialta hi.\nTualoin, Zopau bang kammal kibehlapnawnlo phial tawh kibangin om a, kammalthak izat ciangin,Mangkam bang zangin, tua banga kammaltuam a zangtheite pen apil, asiam muh in ki-mu a, akhangto minam bangin kingaihsutna hong neisak ahihmanin, tua bang ngaihsutnate pen sila lungsim hong guan leh ninam a mangthangsak ding lungsim leh ngaihsutna hong piate ahihi. Tua ahihmanin, ineihsa leh pu leh pate tung panga iluahtoto nate pen meltuampialo in, ahihna banga kemto a, minam dangte nasan asilsakzo dingin hanciamna ineih ding pen thupizaw ding hi.\nMi tawk ikibatna ding, laimal leh kampau i-uangbawldeuh leh minam a mangthang ding hihang cih phawkni, Mi tawh ngeina, kibanglo minamtebek in gam leh leitang neithei-in, apiathei kumpite in zong deihsakna piazaw uhi ci phawk inla na politician khatna hileh, kumpite kiangah mi tawh ikibatlohnate bangzahvei na gen hiam cih ki-entel in, minam dangte toh ikibatlohnate bek in gam leh leitang hong guan in, kingahthei hi. S.Dal Sian Pau\nPrevious: 2010 Nobel Peace Prize ~ Hau Za Cin\nNext: Zomi ka hi aa, Zomi ka it hi ~ Nicholas Pau\nYangon Khuado thupiang khat\nTukum 2019 Khuado Pawi, Yangon ah kilimbawl mahmah napi


url: =LESSON 12 SEP. 14 – 20 HEHPIHNA IT DING ~ MUC\nLESSON 12 SEP. 14 – 20 HEHPIHNA IT DING\nAdmin 8:14:00 PM Articles, Sabbath School Lesson\nLESSON 12 SEP. 14 – 20\nHEHPIHNA IT DING\nTu Kaal Sung Sim Ding: Matt. 6: 25 – 33; James 1: 5-8; 2: 15, 16; Isa. 52: 7; 58: 1-10;1John 3: 16 – 18.\nKAMNGAH: “Lungsim thutangte adingin khuamial sung panin khuavak hong taangkhia hi; Topa dik a, hehpihna nei-in thuman hi. Cingh gamtatin mi tungah leitawi pia a, thutangin a gamta mipa tungah thu hoih hi.” Late 112: 4, 5.\nPasian in a zawngte, nengniam thuakte a lainatna hangin tua bang mite adingin nasem dingin Pasian in a mite a hilhna, Lai Siangtho mun tampi in pulaak hi. Tua bangin na hoih, na pha sem dingin hong kihilh a, i sem i bawl zongin kicinna om thei lo ahih manin, Jesuh hong pai ciang bekin na khempeuh in hoihna tawh kidim ding hi. Tua hi-in Jesuh hong pai mateng leitung in khuamial ukpi pa leh a nungzuite in huzaap mahmah hi. Tua bang siatnate in zawnna, gitlohna, kinenniamna, sila bawlna, siatsakna, angsung huaiham gamtat kampau-nate tungtawnin hong kilangh hi.\nHamsa taleh i pawlpi, i innkuan, i kim le paam in, thuman lo-in nasepna, siatnate langdo ding thupi mahmah hi. Pasian hong itna leh a thupiak bangin nuntakna, Jesuh nunzia leh a nasep bulphuhin, Kha Siangtho ompihna leh a vangliatna tawh eite in hehpihna nei-in, thuman itin, Pasian mai-ah kiniamkhiat ding (Mic. 6:8) kisam hi.\nA Gam Ading Masaknate\nJesuh in a thuhilhte leh Thuciam Thak gelhte hong hilh thu in leitung mite tawh kibang lo-in leitung nate sangin masak zawk ding thu hong hilh uh hi.\nMatt.6: 25 – 33 sim in. Bang thu in khamuanna hong pia-in, tua khamuannate in, nadangte sangin vantung thuman thute i masak zawk ciangin i nunzia koi bangin hong huzaap hiam?\nJesuh in, “An sangin nuntakna lianzaw hi. Puan sangin pumtak lianzaw hi” (Matt. 6: 25). Annek, puansilhte in manpha thupi mah hi. Ahi zongin tua nate in Pasian gam bulphuhna tungtawnin thupi hi bek hi. Tua hi-in, na dangdangte sangin Ama gam masak zaw hi lehang, i nunzia, gamtat khuahek kilamdang ding hi.\nLai Siangtho in midangte panpihin huh ding kisamte huh dingin hong hilh hi. Hih in Jesuh khekhap i zuihna-ah nadangte sangin i masak zawk ding hi. Tua bang hileh angsung huaihamna tawm semsem ding a, midangte huhna hong tam semsem ding hi. I nuntakna-ah tua bangin masakzawk i koih ciangin mi tawh kizopna, hong nengcipte leh i nuai-siahte tawh kizopna hong kikhel ding hi.\nLai Siangtho in ukna nei hausa, upa makaite, kumpite thu a hihtheih laiteng amaute zahtak a, a thu uh mang dingin hong hilh hi ( Rom. 13: 1-7). Hi mah taleh Peter hong hilh bangin, mihing sangin Pasian thu i man zawk kul hi (Sawl. 5: 29). Hih tawh kizui-in mawhsiat nopna tawh Jesuh thu a dot uh ciangin, Jesuh in “ Caesar neihsa Caesar pia un. Pasian neihsa Pasian pia un,” ci-in amaute dawngkik hi (Matt. 22: 21).\nThuneihna nei gam makai hi taleh biakna makai khat peuh in zawhthawh thu leh thuneihna zangin mite uk uh hi. A thuman mi khat in, man lo-a nasepna khat pen a thei lo, kimuhloh bawl, awlmawh lo cihte a dik hi lo hi. Gentehna-in America gam a sal, sila-te tawh kisai Ellen G. White in hih bangin pulaak hi: “Pasian thupiak leh gam sung thukhun a kitukalh ciangin, bang bang thuak ding hi taleh, Pasian thupiak i zui zaw ding hi. Gam thukhun in sila khat a topa tungah ap kik ding, ci hi. Hih thupiak zuih lohna hangin i thuak ding om kha ding hi. Ahi zongin gam thukhun zuih pelmawh ding hi lo hi. Sila khat in van leh nate bangin mi khat ii neih hi lo hi. Pasian bek in mihing tungah To hi ding hi. Mihing in Piangsak Pa thuneihna bangin midang khat tungah thu nei lo hi.” Ellen G. White, 1T., 201, 202.\nThukhun khat peuh zuih huai hiam? Langpan ding kisam hiam, cih thu bang tawh khentel ding i hiam?\nHehpihna Hangin Gimpih\nSiatna in hoihna khuhnelh khak ding phal lo-in nuntakzia kilamdangsak, nunzia kikhelsak na hoih sem mi tampi om hi. Ngaihsutna hoih leh a hoih nasep khat in cimawh, gimthuakte adingin kilamdanna lianpi hi thei hi.\nHehpih itna: Genthei-te huh ding kalsuanna a masa pen in amaute thuak gimnate theihpih a hehpihna lungsim hi. A gim, a cimawhte thuakna theihpih a, amau tawh kizopna a kip ding kisam hi. Tuhun ciangin mi tampi in cimawh, genthei, dongtuakte hehpihin huh hi napi-in, sum le paai bei, pumpi tawlna hangin mi huh ding cimtaak uh hi. Jesuh in mihingin a hong nuntaklai-in a kim a paam a siatna, gimnate huh ding cimtaak ngei lo-in huh tawntung hi. Amah bangin eite in zong mi huh ding i cimtaak kei ding hi.\nPilsinna: Thu tuamtuam hangin zawnna, a man lo ki-ukna hong piang hi mah taleh khat ii gen khat in limtakin ngai-in, khat le khat tung panin pilna ngah ding thupi hi. Mi khat adingin thu hoih dingin lametna tawh i va huh khat pen amau adingin siatna peuh lehsuah kha thei hi. Tua bang tuahkhialhnate kinbawl a, kidawm leh limtak ngaihsutna tawh kalsuan ding kisam hi.\nThungetna: Hamsatna khat i tuah ciangin tua hamsatna pan suahtak ding ei le ei-in i hanciam hi. Hamsat hun ciangin a masa penin thungen dingin Lai Siangtho in hong sawl hi. Nengniam thuakte ading, cimawhte adingin thungetsakna in tampi kilamdanna piangsak thei hi. Nengniam thuakte in suahtakna ngah thei hi (1Tim. 2: 1, 2). Dongtuakte huh nasepna-ah Pasian makaihna ngen lehang i nasep in tangzai zaw semsem ding hi (Pau. 2: 7, 8).\nLametna: Dongtuakte huh nasepna-ah a kisam mahmah khat in amun a mual, khua sung gam sung ki-ukzia, mite khuasakzia cihte tawh kizui-in khantoh theihna ding lametna kisam hi. Mite suahtakna, amau deihtelna bangin mainawt a, a hun hoih ngahte uh limtakin a zangsiam dingin lametna kisam hi. Khat veivei ciangin amau deihtel bangin a sep uh ciangin hong lungkia-sak uh hi. Ahi zongin tua bang ciangin amau deihtelna thupi-sim ding kisam hi. Cimawh, dongtuakte huh nasepna khat peuh ah “ nang tungah hong kibawl ding na deih bangin midangte tungah bawl in” cih bulphuh ding kisam hi (Matt. 7:12).\nJames 1: 5 -8 sim in. Gamtatna tawh kisai-in thungetna in bang pansan nei hiam? Midangte ading i thunget ngah nadingin James 2: 15, 16 in bang hong hilh hiam?\n“Pasian in piaknopna lungsim tawh a pia mi tungah lungdam hi” (2Kor. 9:7). Khristian nuntakna-ah piakkhiatna in a thupi mahmah khat hi. Lai Siangtho in piakkhiatna a kipan na khempeuh ah Pasian masak ding hong hilh hi. Piakkhiatna in sum le paai banah tampi huam hi. Piakkhiatna in Topa a zahtak mite sungah a kimu thei thuman thutak khat hi. “Cingh gamtatin mi tungah leitawi pia a, thutangin a gamta mipa tungah thu hoih hi” (Late 112: 5).\nLai Siangtho in cimawhte tungah phaltakin piakna tawh kisai bang hong hilh hiam? Late 119: 36; 2Kor. 8: 12 – 15; 1Jn. 3: 16 – 18; 1Tim. 6: 17 – 19. ________________________________________________________________ ______________________________________________________________\nPaul in a laikhakte-ah Pasian in phaltakin hong piak – Jesuh nunna leh eite ading a hong piak a nunna in Khristiante lametna zungpi hi. Khrih sihna in midangte tungah piakkhiatna hong taw-sawn hi. “Upna na zopna a vanglian-in, Khrih Jesuh sungah eite’ aa ahi, a hoih na a om khempeuhte midangte in a theih nadingun thu ka ngen hi”( Phile. 1:6). Phaltakin piakna in nuntak kalsuanna khempeuh tungah lungsim puak tawh kisai hi. Mihing in nuntak khuasakna-ah ei ading bek mitsuanin i nungta hi. A tawntungin “kei,” “kei,” “kei,” cih tawh lungsim tawh kinungta hi.\nUpna in angsung ading nuntakna angsung lungsim si-sakin, mi adingin hong nungta-sak hi. Pasian in cimawhte a hehpih mah bangin upna tawh a nungta mi in zong mi hehpih a, ama hih theih bang bangin na hoih na pha sem hi. A manpha nuntak khuasakna ah citpiakna in mite ii deih, angtan pih khat hi. Citpiaknate a tam, a tawm, a piak bangbang kimu thei hi. Ahi zongin tampi piakna in phaltakin piakna kici thei pah lo hi (Matt. 12: 41 – 44). Phaltakin piakna in sum le paam piaknate sangin tangzai zaw hi. I sepna khempeuh ah lungsim takpi tawh sepna, piakna khansuah ding kisam hi. Mi tampi in phaltakin piakkhiatna a pianpih uh hi lo hi. Bangzahin siatna tawh kidim a, huaiham mi hi mah ta lehang, mihing in phaltakin piaknopna lungsim nei thei hi a, tua dingin a hong kipia hehpihna siksanin, khentatna, deihsakna kisam hi.\nSum le paai banah a dang bang tuamtuamte in phaltakin piakna kidawksak hiam?\nMatt. 5:9 sim in. Koi bangin Jesuh gen thute nuntakpih ding i hiam? A tawpkhakna-ah tua deihna koici kicing ding hiam?\nKhat le khat kido-na, kigalneihna in gimna tampi piangsak hi. Gal in sihna, liamna piangsakin, nunna susia hi. Galdo-na sum bei, vanzat tuamtuam tampite in khua sung, gam sung phattuam nading, khantoh nadingin kizang hileh cimawh genthei mi tawm ding hi. Gal lianpi banah buai-na tuamtuamte hangin innkuan, khua le tui kisia hi. Tua hi-in thukhun palsatte in thukhun om bangin a thuak mah ding uh thuman hi. Jesuh hong hilh lungdamna thupuak in Pasian hehpihna leh mihingte tawh kilemna hong bawlin, mawhneite in Piangsak Pa tawh kilemna i ngah thei hi (2Kor. 5: 18 – 21). Pasian tawh kilemna i ngah theihna bulphuhin midangte tawh kilem ding hong deih hi.\nKoi bangin Isa. 52: 7 i nuntakpih hiam?\nMihing leh Pasian kikal kilemna lungdamna thupuak in a kisia mihing khat le khat kizopna hoihna dingin etteh ding, kilemna a hong taw-sawn, khat le khat a hong kilemsak thuman thutak hi. “Pasian tawh kizopna kip nei a, vantung tawh a kilem mi in a kim a paamte tungah huzaap nei-in, mite tungah vantung thupha luan ding hi. Kha Siangtho in vakhu bangin lunggim, hingimte sungah nopna dim ding hi.” Ellen G. White, Thoughts from the Mount of Blessing, 28.\nMualtung pan a thuhilhna-ah Jesuh in “Mi kitawng kilemsak kik theite in thupha ngah ding uh hi. Bang hang hiam cihleh amaute in Pasian tate cihna ngah ding uh hi” (Matt. 5:9), ci hi. Hih tawh kizomin “that kei in,” cih thupiak om banah hehna, thangpaihnate ki-uksak lo-in, hong simmawh, hong bawlsia i galte adingin thungen in, ci-in hong hanthawn hi (Matt. 5: 21 – 26; 43 - 48). Amau phattuampih ding na hoih khat sem, a bawl dingin khentat kisam masa hi. Buai-na tuamtuamte lakah khat le khat kilemsak thei mipil, misiam tampi om hi. Thuman thutak tawh nasemin, nengniam thuak khahkhia-in, a gimte a kipan khat le khat kilemna, kizopna hoih tungtawnin damna leh nopna om thei hi.\nBangci bangin na pawlpi in kimlepaam mite khat le khat kilemsak hiam?\nNengniam Thuakte Adingin Thugen\nSolomon in, “Pau hun om a, daih hun om hi,” ci hi (Thu 3: 7). Hi lua hi. Pau hun leh daih hun ding kithei theihsiam haksa hi. Ahi zongin nengniam thuakte ading, amau ngaihsutna pulaak ding a kiphalte ading pulaakna, siatna pen thu hoih tawh zawh nadingin, pawlpi in a pulaak ding kilawm napi a pulaak keileh siatna lianpi hong suak thei hi.\nKhristiante in Jesuh nungzui-in, mite adingin nasem dingin hong kisawl hi. Jesuh khut le khe i hi hi. Lai Siangtho hong hilh mah bangin gimna thuak Pasian thu-umte adingin a kisam bangin pulaakin, amaute adingin thu gensak dingin hong kisawl hi (Late 146: 6 -10).\nIsa. 58: 1-10 sim in. Tuhun nuntak khuasakzia ding bang thute pulaak hiam? Isaiah hun leh tuhun kikaal bangzah ciang bang kilamdanna om hiam? ___________________________________________________________ ___________________________________________________________\nIsaiah in thuman a tangko ciangin ama minthan nading, a min kidawk nading a pulaak hi lo hi. Langpanna, lauhuai-nate lakah kamsang pa in hangtakin, Pasian sawl bangin, kinengniamte a hehpih Pasian, mizawng, cimawhte a lainat Pasian ahih manin, thuman takin nasem ding hilh kawikawi hi (1Pet. 3: 17).\nHotkhiatna thu tangko-nate leh mun khempeuh ah Jesus kilangsak ding cih thu siksanin, SDA thu-um eite in siatna dim i kim, i paam ah na hoih, na pha sem ding, a gen dingin masuan i nei hi.\nSDA pawlpi in nektawm zongte huh a panpih, thuman lo-in kisemte thuman bangin sem ding hilh cihte in thuzuihna-ah a kisam mahmah thu hi, ci-in i pulaak hi. Genthei-te, nektawm zongte a hehpih, panpih dingin Pasian in hong deih hi. Mikim in Pasian mel le lim i suun ciat hi; Pasian in a thupha hong pia hi (Lk. 6: 20). Cimawh, genthei-te huh hi lehang, Jesuh ettehin nasem i hi hi (Matt. 25: 35, 36).\nSDA pawlpi in upna tawh a kalsuanna-ah kinengniamnate suutkhia-in, thuman, thutak tawh nasem a, mizawngte panpih ding thupisim mahmah hi (Pau. 31:8; Isa. 10:2). Topa in a thuak mite’ thu a panpihna, cimawhte’ adingin thu a manin a khenna ka thei hi, ci-in David in pulaak hi (Late 140: 12). Cimawhte a hehpih Pasian tawh na hoih sem ding i hi hi. Seventh-day Adventist Official Statement on Global Poverty, June 24, 2010.\nSIMBEH DING: Ellen G. White, “ A Higher Experience,” 503 – 516, in The Ministry of Healing; “ Duty to the Unfortunate” and “ Man’s Duty to His Fellow Men,” 511 – 526, in 3T; “ Doing for Christ,” 24 – 37, in 2T.\n“Lawhsamte, cimawhte, dongtuakte hehpih thei-in a lai-nat thuman thutak in vanglian mahmah a, vantung leitungah tua sangin a vanglian zaw thuman om lo hi. Hih thuman in Jesuh sungah kimu hi. Khrih a um khempeuh in, i tungah hong kibawl ding i deih bangin mite tungah bawl ding thupiak (kham thupiak) in sawltakte hun a muibun mah bangin tu-in zong vanglian, muibun hi.” Ellen G. White, Thoughts from the Mount of Blessing, 137.\n“Siit nei lo-in nuntakna buppi tawh Pasian leh mite itna in, vantung i Pa hong piak theih a manpha penpen thupha letsong hi. Hih itna in mihing sung pan hi lo-in a kip tawntung thuman sung pan a luangkhia itna hi. Topa tungah ki-ap lo lungsim in tua itna nei lo hi. Jesuh teenna lungtang bek in tua itna nei hi. Tua itna in nunzia nuamsak hi; nunzia namtui-sak hi; a kim a paam ah khempeuh tungah a deihhuai huzaap lian nei hi.” Ellen G. White, The Acts of the Apostles, 551.\n1. Tu kaal sung thusinnate bangin, Jesuh in mihingte a hong hotkhiatna dingin a nuntakna a piak mah bangin, hotkhiatna nasep in midangte ading sepna hi. Hih thu in koi bangin Pasian in eite ading a hong sepna leh a hong itna kilangsak hiam?\n2. Nengniam thuakte laptoh nasepte, khat le khat kilem nading nasepte in kim le paam hoih nading nasep, gam ading nasep cihte ah hong manawh pih kha thei hi. Ahi zongin Seventh-day Adventist Pawlpi in gam le lei ading nasep leh biakna nasep tuamkhen hi. Gam le minam ading nasepna leh kinengniamte suahtakna, khat le khat kilemna dong nasep, a kilamdanna in bang hi ding hiam?\n3. Tu kaal sung thusin thute lak pan nang ading hi taleh kim le paam adingin na hih theih ding khat ngaihsun inla, koi bangin na sem takpi ding hiam?\n4. Siatna, kinengniamna leitung hi taleh a nuam leitung dingin thungen in.\nTOMGENNA: Jesuh nung a zui mi khat in a nunzia kikhel lo-in om lo hi. Topa Pasian in cimawhte, nengniam thuakte lai-natin a hehpih mah bangin i sungah tua hehpihna a hong om kul hi. I kim le paam a om genthei, cimawhte huh ding hamsa hi; minphat pahtak ngahna zong hi lo hi. Ahi zongin tua bangin sepna in nuntak khuasakzia tampi hong khel ding hi.


url: =Dr. Khen Za Sian leh 2010 kum ~ Pu Thangboi :: ZOMI DAILY\nDr. Khen Za Sian leh 2010 kum ~ Pu Thangboi\nposted on 18 March 2022 at 9:03 am Lomkholna: Dahpihna, News, Thangboi\n2007 kum September kawlgam buaina pan in tualai tak kawlgam a-uk galkap kumpi in “2008 kum ciang gam thukhun kipsakna nei ding; 2010 kum ciang kitelna bawl ding” cih hong tangko khia uh hi\nGalkap ukna adeihlo alangpan pawl in tua angimnate uh atangtun loh theihna ding in thaneih zah san in ki hanciam hi\nAhi zong in 2008 kum May kha in gam thukhun (constitution) hong kipsak zo veve uh hi. 2009 kum hong beikuan ciang in Chin state pan gam maban ding alung himawh deuh teng Pu No Than Kap’ inn ah thu ka kikum uh hi\nZNC pan in Pu Suan Mang (2020 kum kitelna ah NLD pan Tonzang ahmyothar hluttaw ah telcing pen), Pu Gin Kam Lian leh kei ka kihel thei uh hi\n“Galkapte’ bawl kitelna ah Zomi min tawh kidemlo ding” cih thu leh “Chin min tawh zong lut tuanlo ding” cih thute ka kiplet mahmah uh hi\nTua ahih man in nakpi in ka kikup khit ciang un Democratic Alliance of Nationalities (DAN) min tawh kitelna ah dem ding in ka khentat uh hi. 2009 kum December kha sung ahi hi\nDr. Khen Kitomna\n2010 kum hong tun takteh DAN kaphuat pih uh ih sanggam dang pawlkhat te’n “Chin” min hel hamtang ding hong gengen mawk uh hi\nZung Hlei Thang (Khai San Falam zato puakloh ding asihpan pa) sponsor in Traders Hotel (tu’n ShangriLa) mai a Hitachi innsang dawn a ansai ah sun an hong vak hi. Tua Lai ah Dr. Khen zong hong kihel thei hi\nLawm te’n DAN pen Chin min tawh laih ding mah hong gen uh a, vote khai ding hong cih mawk ciang un Dr. Khen hong kitom gawp in ko Chin tawh alut nuamlo pawl in ka ciahsan uh hi.\nKa nung vuah DAN pen Chin Progressive Party (CPP) tawh na laih uh hi. CPP min tawh 2010 kum kitelna ah lut uh a, telcing pawlkhat zong om uh hi. Dr. Khen’ kitom ni a hong kihel Pu No Than Kap, Zung Hlei Thang leh Sia Khuang Ling (Tonzang sangpi ah siapi semngei)te zong telcing uh hi\nZomi Party Thak Khat\n2010 kum kitelna ah akidem ding in Zomi party khat phuat ding in Kalay Myo a ZYA zum ah thu kikupna om cih thu kician khat kaza hi\nTua vai thukin kikupna Bo Aung Kyaw leh Bandola kiu a tuahun Lai a sainuam mahmah khat ahi Power sai dawl tungnung ah kanei uh hi. Tua thukin kikupna ah anuai a teng kihel uh hi.\n3. Dr. Khen Za Sian\n4. Mung Laan Thang\nAgenda: “Kawlpi a Zomi party phuatsawmte bangci khaktan ding?”\nKhentatna: Pu Gin Kam Lian paito sak ding in vakho ding\nMeeting man khit ciang in lam 40 a Pu Sawmno (Laaitui)’ kiang ah dangka teng khat Ks. 100,000/- ka leitawi pah a Pu Gin Kam Lian’ lamsap ding in kapia pah hi. Azing ciang in vapai pah vingveng hi\nAmah atuntohma in mun tuamtuam pan zong na kikho ahih man in Zomi party phuatsawm pawl khawl kik uh hi. Lam-et loh laitak Dr. Khen in hong nusiat vat ciang in ka lung zuang mahmah a, ka phawk mahmahna khat hong suut kiau kahi hi.\nMore: Mangpha Dr. Khen Za Sian\nTulaitak kawlgam Khuahun pen pawlkhat in 1947 kum dan atung kik in gen uh hi. Ken bel 2009 kum dan atungkik in kamu zaw hi. 1947 kum tungkik maw 2009 kum tungkik zaw maw cih pen 2023 kum ciang peello hong kitel sitset ding hi. Thu mah ngen tanghtangh lai ni. Shalom To Us All, Mung Laan Thang (Yangon)\nPrevious: Mangpha Dr. Khen Za Sian\nNext: Mi manpha Rev. Khen Za Sian


url: =American Thanksgiving ~ Lian Za Tuang :: ZOMI DAILY\nposted on 27 November 2015 at 7:02 am Lomkholna: Article, Lianzatuang, Thanksgiving\nItalian navigator Columbus in 1492 kiim pawlin Spain kumpi nu tungah huhna ngenin tembaw 3 tawh Atlantic tuipi tungah khual hong zin hi. Tua hun laiin leitung pen mipilte’n a bem in um lo uha a pek hi, ci uh hi. Hih tuipi tung a zinna thu pen Europe le Asia kikawmna lamdawt om kha ding cih lametna tawh a zongkhia-a, zin ahi hi. A zin zawh uh ni 30 khit teh gamkhat hong tuak uha, leitung a pek hi, ci-a, a upna zui un, India gam tawh kinai dingin lamen uh hi. Tua manin tua lai-a, a mimuhte uh “Indians” ci’n sam uh hi.\nA taktak in a tunna uh pen India hilo-a North America le South America a tung na hi gige hi. Tua a kipanin leitung bem ahih lam a kitheikhia pan ahi hi.\nColumbus America hong tun zawh kum 100 khit ciangin England te in North America ah communities kipan dingin mi pawlkhat paisak uh hi. Tua communities pen colonies kici hi. English colony masa pen bel Jamestown kici hi. 1607 teh England panin mi 105 colony kipan dingin hong paikhia uha tu in Virginia state sunga om Jamestown hong tung uh hi.\nTua munah a omsa “Indians” a cihte uh ahi Native Americans or American Indians te tawh na kizom uh hi. Khaici tuamtuam tuh le sabet cih tawh khuasa hong kipankhia uh hi.\nAmaute lakah John Smith pen makai muanhuai pen ahi hi. Amah in mite amau nuntakna ding ciat nasem ding leh a mau’ inn ding ciat lam dingin sawl-in a huh theih bangin huh hi. 1620 kum teh colonoes (the Pilgrims) pawldang khat England panin leitung thak zong dingin North America ah hong pai uh hi. Hong paina a thupi penin hong paikhiatna Europe gamah amau biakna tawh suakta taka om theihlohna hang ahi hi.\nMayflower a kici tembawpi tawh hong pai uha, tu-in Massachusetts state sunga om Plymounth ah colony of Plymounth ci’n hong kipankhia uh hi.\nHih biakna suahtak lohna hanga hong piakhia Pilgrimste’n nek ding an neihlohna hangin gilkial dangtakna natna satna nakpi takin hong thuak uha, kha 18 sungin a lang dektak bangin sih lawh uh hi. Tuabang haksatna sung panin Native Americante’n khaici tuh dan sabet dan cihte na hilh to uha amau huhna hangin a tawpna ah hihte in anhau mahmah ta uh hi.\nTua Anlakpawi muakna dingin Pilgrimste’n amau a panpih Indiante tawh a nekkhop dingin anlimci bawl uha nekhawm deda uh hi. Tu-in tua pawi pen Lungdamkohna Ni (Thangsgiving Day) ci-in zumkhak khat in kinei den hi. Kumsim in November kha kal nunung pen nili ni ta in hih Thanksgiving kibawl den hi.\nEi zong amau bang mahin ei hong huh ngeite mangngilh lo-in thupha namkim hong pia i biak Pasian tungah nisim in lungdamkohna tawh nungta den ni. Topa sung lungdamna in ka thahatna hi, a ci thei kim dingin i biak Pasian in Zomi khempeuh thupha hong pia kim ta hen. Lian Za Tuang, 1624 Westlake Dr. # 2403 Conway, AR 72034, USA\nPrevious: Pa Lang Za Go (kum 74, Lingthuk) in hongnusia\nNext: Mangkang, Manglai, Mangpau\n“Phatna leh Biakpiakna” tawh kisai kamkupna etkikna ~ Tg. Samuel Nas\nMuanpu leh Manno – 1 ~ Hau Za Cin


url: =US leh Canada gamsung ah Romaine kici ankamteh hangin mitampi takin cinatlawh :: ZOMI DAILY\nposted on 21 November 2018 at 11:11 pm Lomkholna: News, Sawltak, USA, World\nUS gamsung ah “Romaine Lettuce” akici ankamteh namkhat tepen asungah E.coli Outbreak kici lungno namkhat kimukhia ahih manin nek huailo hi ci’n kumpi thunei te’n tangkokhia uhhi. US Health Officials te’n Tuesday (Nov 20) ni in agenkhiatna ah tua Romaine Lettuce tepen E.coli Poisoning om ahih manin, innsung ah leisa nakepkhak uh aomlehzong nekding lauhuai hi, nekei un ci’n pulakkhia uhhi.\nUS gamsung ah asawtlo in Thanksgiving Holiday atungding hita a, American Families te omkhawm, kikhawlkhawm in pawithupi mahmah apawlding madeuh in Romaine Lettuce ankamte gulut cih Centres for Disease Control and Prevention (CDC) te’n atangkokhia uh ahihi.\nCDC te genkhiatna ah tua Romaine Lettuce tepen innah leisa akemkha aomleh nek huai hetlo hi. Azenzen in pawlkhat nekhin in bangmah buaina aomkeiphial zongin, neknailoh in nakep uh aomleh nesuak kei un, paikhiapah un ci’n Warning limpiak mahmah uhhi.\nHih Romaine Lettuce kici ankamteh anekha, E.coli Poison hangin acinatlawh mi 32 bang phakhin hi. Tuate pen US gamsung State tuamtuam mun 11 States pan hi uh a, tualak ah mi 13 tepen huaisia phadiak ahih manin zato ah ki lumsaksuak hi.\nTualak ah mikhatpen huaisia phadiak sawnsawn a, akal “Kidney” in nasemlo in siacip kici hi.\nCanada gamsung ahzong Romaine Lettuce hangin Food Poisoning om cih Health Officials te’n genkhia uhhi. Canadan gamsung aom Ontario leh Quebec Province sungpan Romaine Lettuce nekkhakna hangin mi 18 tak cinatlawh uhhi.\nTua ahih manin, Romaine Lettuce khempeuh “whole heads of romaine, hearts of romaine, bags and boxes of precut lettuce, salad mixes that contain romaine, including baby romaine, spring mix, Caesar salad” cihte khatzong nekding hoihlo, lauhuai mahmah hi ci’n kumpi thunei te’n genkhia uhhi.\nMore: SoyNut Butter te E.coli natna tawh kizopna om ahih manin nekding lauhuai ~ ZD\nAzenzen in Mixed Salad naneksawm pen asungah Romaine Lettuce kihel leh kihelloh kiciantak in natheihcian keileh nek hetlohding hoihzaw hi ci’n CDC te’nzong limgen mahmah uhhi. Cina, zato atunlawh tampi kizakhin a, ahi zongin tuciangciang misi aki Report kuamah omnaisamlo hi. Na innsung ah Romaine Lettuce ankamteh nakepkhak leh nekha hetkei in. Sawltak #zomidaily\nPrevious: Malaysia, Kuchai Lama ah Police te’n damiah mi 5 akaplupna Video update\nNext: £50, James Watt leh Matthew Boulton\nZogam ah a (5) veina tengh 150 man puakto leuleu ~ Sia Do Khup


url: =Zika Virus hangin leitungbup ki linglawng mahmah :: ZOMI DAILY\nposted on 28 January 2016 at 11:05 am Lomkholna: Health, News, Sawltak, World\nTulaitak leitung muntuamtuam gamtuamtuam ah Zika Virus aki patauh mahmah laitak ahihi. US President Barack Obama inzong hih Zika Virus vai amanlang penpen in Action lakding pulakkhia khin hi.\nZika Virus pen thokang (Mosquito) ii pehna panin ki thehthang hi. Hih Zika Virus alut, a ngahkha te pen aci sa, aci phual, san henhan, aguh atangna, amit san cihbang in omthei hi.\n2015 kum May khasung inzong Pan American Health Organization (PAHO) panin hih Zika Virus tawh kisai mipi theihsakna Alert khat khahkhia ngei uh a, tutuung Zika Virus pen Brazil gampan in hongkipan kici hi.\nAdiakdiak in nupi agai te leh naungek suakcil te in hih Zika Virus ngahkhaleh mi bangzo nawnlo ahih manin lauhuai mahmah hi.\nTua ahih manin US President Barack Obama in hih Zika Virus amanlang in kankhiatbeh Research bawl mengmeng in, kidalna zatui Vaccines hawmkhiat mengmengding genkhia hi. World Health Organization (WHO) te genkhiatna ah hi Zika Virus pen Americas gambup sungphial ah kizel khading in ummawh uh cihi.\nTuciangciang Caribbean kuamsung leh North America, South America sung aom gam 21 khat ah hih Zika Virus ki thehthang khinta cihi. Nupi naupaai te in hih natna a ngahkhakding ki patau phadiak hi, banghanghiam cihleh a gilsung aom naungek pen mi bangzo nawnloding cimawk hi. Tua hi a, South America leh Central America sung aom gam pawlkhat ah hih Virus patauhna hangin nupi te gainaikei phot leh ci’n Doctors te’n genpihliang uhhi.\nBrazil gamsung bekbek ahzong hih Zika Virus a ngahkhin mi 3893 omkhin cihi.\nKawlgam Siavuan minthang khat ahi Dr. Tint Swe inzong hih Zika Virus pen lauhuai mahmah ahih manin, tu akipan kha 8 sung kuaman naupaai keileh hoihzawding cih genkhia hi. Zomi te’n hih thu hoihtak ngaihsut huai hi. ZD Sawltak #zomidaily\nPrevious: Na lungsim zuiin, Maxine (Follow your heart, Maxine) ~ Hau Za Cin\nNext: “Lawi Giat” Pianna Thu\nJerusalem pan Zomi Party Gualzawh Pawi lungdam pihna


url: =A theu theilo guah ~ Khoi Lam Thang :: ZOMI DAILY\nposted on 9 July 2021 at 1:26 pm Lomkholna: Article, Family, Innkuan, Khoilamthang\nPhun bekbek a thei zi pen theu hun mel a thei lo guahciin tawh kibang hi (Paunak 27:15)\nA minthang galkap mang Napoleon’ zi pen a phun hat mahmah khat in kigen hi. A pasal pen nungak dangte tawh muangmawh den hi. Amah le amah kiphatin, a pasal gensia den hi. Napoleon a khan sungin tam veipi a zi’ phunphun thuak zo loin, inn pan a paikhia zel kici liang hi. Gal kap ding kihta lo a, zi phunphun thuak zo lo hi.\nRusia gammi lai-gelh minthang Tolstoy, zi zong a phun  in minthang hi. Kum 82 a phak, a teek khit nangawn in a zi’ phunhun thuakhaksa lai hi. A kiten zawh kum 48 a cin khit 1910 kum in, “Nuntak vangik nikhat khit ni khat a lel semsem hi tang” ci-in, a inn nuam nusia-in gamsung khuadam lakah taimang hi. “Hi bang zi tawh cikmah ciangin hong kimusak kik nawn kei ta in” ci-in, a lupna tungah lai khat nusia hi. Nov 10, 1910 ni-in si hi.\nAmerica President a sem ngei Abraham Lincoln (1861-1865) zong zituak lo a, minthang khat ahi hi. Midangte zum pan a ciah ciangin a zi a tate’ dawn ding kal ngaklah mahmah napi, Lincoln in zumtuak a inn a tun ding kihta mahmah hi. A zi’ phunphun a zak sangin a mah kia om leh nuamsa zaw ahih manin hotel khawng-ah kha gukguk bang om thei zel hi. Gam lianpi khat a makaih zo pa in, zi  phunhat khat tawh a tenkhop ding haksa sa mahmah hi.\nI gensa mi minthangte nuntakna-ah zi gilo in ki-itna peengsak a, a thupi mahmah minleza, a nuam mahmah innlelo, neihlelamte nangawn iplah loin, paisan ngam uh hi. Ui in zong saguh a duh mahmah hangin saguh tawh vel lehang na sa-in tai hi.\nKi-itna tawh nupa suahna-ah, kiniamkhiatna, kimaisakna, kithupisimna a om kei leh lunggimna, nop lohna, thanemna a tuamtuam hong lut-a, kikhenna tawh kizom den hi.\nPasal kician lo a nei kha zi kician khat in, a pasal thupi simin phatphat, puahpuah a, a nung ciangin Pasal gina suak sak thei hi.\nZi kician lo a nei pasal pen a vangkiam-in maineu a, leitung nuntak tomkal sung nopsakna bucing takin zang kha lo hi.\nPhun bek a thei zi tawh inn sungah tenkhop sangin innkhumzang kiu khat-ah tang ten hoihzaw tham hi. (Paunak 25:24) Sihna in hong khen mateng (Laibu)\nPrevious: Innkuan sung nop nading thu (6) te\nNext: Malaysia ah Covid-19 Vaccination kisunthei


url: =Innkuan Hoih Thupi ~ Hau Za Cin :: ZOMI DAILY\nposted on 26 April 2016 at 7:00 am Lomkholna: Article, Hauzacin\nPasian in Ama innkuan hidingin hong bawl hi. A ngimna bulpi in Jesu Khris hangin eite Ama mite ihih ding a sehkholhsa ahi hi. Tua pen Ama tupna leh lunggulh lianpen hi a, a lungdamna pen zong ahi hi. Efesa 1:5\nPasian pen itna Pasian ahih manin kizopna, kikholhna thupisak mahmah hi. Ama mizia limlim pen kizop, kipawl, kikholhkhop hi a, tua mah a thupibawl pen ahi hi. Tua manin Amah zong Pa, Tapa, leh Kha Siangho in kiciamteh hi. Pasian khat ah mi thum (trinity) zong Amah leh Amah a kizopna a kilatna ahi hi. Kilem dimdiam a kizopzia ding hong lahna ahih manin a thupina leh a manphatna i theihtelpih ding a thupi mahmah ahi hi.\nJesu Christ ah muanna upna i neih tak ciangin Pasian pen eite Pa ahi pah hi. Eite zong Ama tapa tanu te ihi pah hi. Thu-ummi khempeuh zong i sanggam u leh naute ahi pah uh hi. Biakinn leh Pawlpi pen i kha lam nuntakna dingin i innkuan ahi pah hi. Pasian innkuan sungah Amah a um mi khempeuh kihel ahih manin a paisa mite, tuhun leh mailam ah hong pai lai ding mite zong kihel ahi hi.\nNa leitung innkuanpih zah mah in na khantawn innkuanpih ding zong thupi mahmah hi; banghang hiam cih leh ‘tawntung’ kimang ding ahih man hi. I leitung innkuanpihte pen Pasian hong piak thupha hi a, ahi zongin kiplo hi. Khang khat bek kikhom dinga, kha nuntakna lamah na innkuanpihte bel ‘tawntung’ kikhom ding hi. Leitung innkuan sungah nawngkaina tuamtuam – nupa kikhen, pata kitawng, omna kigamla, khua khat ah tengkhawmlo, khangcing in tek leh huai, a tawpna ah akipelh theilo ‘sihna’ i tuak lai ding hi. Ahi zongin kha lam ah na innkuanpihte pen ‘sihna’ khen lam ah zong innkuan khat na hisuak ding uh a, tawntung pan tawntung in Pasian innkuan sungah na kip ding uh hi.\nTuhun leitung kilumlet manlang mahmah sungah innkuan mah bulphuh a nuntakna pen a thupi pen hilai hi. Innkuan kip leh innkuan ki it, kituakte pen leitungah mi hampha leh Pasian thupha ngah mite ahi uh hi. Khang khat nungta ding ciatciat lak ah hampha diak uh a, enhuai mahmah uh hi. Nang zong tua bang innkuan na ut hiam? Na haksat ni in hong uap, tha hong pia innkuan hi a; na lungdam ni in na lungdamna a bucingsak na innkuanpihte mah hi. Khuasung pawlpi sung leh minam sung a nuamsak mahmah zong hihbang innkuan nuam omna mun ahi hi. Tua bang innkuan nuam omna sungah mailam nuntakna zong nuam toto ding cih kigalmuh khol thei hi.\nLeitung kilumletna sungah innkuan paizia leh kivaipuakzia tawmtawm in kilamdang hiaihiai a, nasepna mun kilaih hang leh nasep hauh luat mana innkuana hun zang khawm man nawnlo kitam deuhdeuh hi. Tuate hangin kizopna leh kihona, kikholhna te kiam deuhdeuh a, ki itna leh kingaihna kiamsak semsem hi. Mel kimulo a tong kisang thei ihih zong kinaihna a dausak nam khat ahi hi. Telephone leh internet te in innkuan sung kizopzia nakpi in lamdangsak hi. Tua ahih manin innkuan pan a inntuan (zi leh pasal nei lah hinai samlo) kibehlap in, koppih neih hun nangawn kisuangsawnto a – a neilo kiuhkeuh zong kitam semsem hi. Innkuan tampipi inn khat sungah tengkhawm cihte hong tawm hiaihiai a, nupa kikhen kibehlap in angsung theihna leh ki-elna lungsim hong tam tektek hi. Angsung theihluatna hangin “kei bek” kikhualna hong tam semsem hi.\nTua bang innkuante panpih leh thapiak kisam mahmah a, tawsawn den zong a kul om thei hi. Christian innkuante mawhpuakna lian semsem tawh kibang hi. Biakinn ah i pai ciang tua banga haksatna nei innkuan i muh leh i panpih ding ahi hi. Thungetsak bek hilo in a haksatna uh dong in holimpih a, annekpih, niangtui dawnpih cih bangin kikholhna neihpih in i huh ding akilawm hi. Biakinn ah lungnopna leh lungdamna mite in a muh ding a manpha khat hi a, tua zong Christian te nuntakzia ding ahi hi.\nLeitung huihnung tawh kituaka gamtat theih ding a kilawm leh a kituak ahih mah bangin Christian ngeina hoihte leh kikhualnate mangngilhlo a i kalsuan siam ding zong a thupi mahmah ahi hi. Tua in haksat ni in hong domsang dinga, dahni in hong hehnem ding hi. Ni, gang, pi, pu, sanggam, u leh nau cihte hunlui sangin kikhiam hiaihiai tawh kibang hi. Akisapna leh innkuan tanau meltheih hauh ding ka’n-a thupi innkuan vai ah a tam kei ding hi.\nEi bek ciat in i dingzo phial zong in “nekkhop lim” a kicih mah bangin i nop i dah hunte zangkhawm liailiai leng leitung i nuntak hunsung pen a nuam, a manpha hilel a, tua teng bek mah i lawhtak ding hipah hi. I sih khit ciang vantunggam pen tua bang khempeuh a kisap nawnlohna gam ahih manin! Tua manin tha kipia in kitawsawn in kihuhtuah, kikhawl liailiai ni. Tuate khempeuh sungah ki itna, kingaihna, kideihsakna, kihuhtuahna te a bucingin om hi.\nPate Ni hong naih ciangin innkuan sungah Nu leh Pa bek a thupi hilo in innkuan mibup a thupi a hihna leh innkuan khat leh khat i kizop diudeu a thupina i gen kikkik nuam hi. Hau Za Cin (Phuitong Liim)\nPrevious: Cidam na ~ 3\nNext: Cidam na ~ 4


url: =Cin Za Hau Pau (Lengtong Pauno) | Siantongluan\nPianna: Lengtong Pauno kici Cin Za Hau Pau pen Pa Zel Khaw Khai leh Nu Ciang Khaw Niangte ta 11 sung panin a nau tum pen, nau kongkhakpa ahi hi. Kum 1962 August 23 ni-in Sakollam ah suak hi. Kum 1990 June 25 ni-in Vangteh nungak (Kawlpi a om) Lia Goih Khan Dim tawh Tonzang khua-ah pum khat suahna nei-in Rev. Thawng Khaw Nang in lethat hi. Tu lai takin a pu a pate khua ahi Tuithang khua-ah a zi leh tapa 3 tawh a teng uh hi.\nLengtong Pauno cih hong pianna: Bang hanga “Lengtong Pauno” kici hiam cih leh a nu leh pate in “Pauno” ci-in sam uh hi. Lengtong lakhui a bawl uh ciangin Tg. Pauno min tawh la sa uh hi. Pauno kici lasiam dang ong tam ciangin ama min a gen nuamte in Lengtong a lasa Pauno cihna-in “Lengtong Pauno” cih min khat hong piang khia hi. Ama deihna-ah bel a nu leh pa phuah “Pauno” cih mah deih pen a, vantung dongah a min ding ahih manin thupi a sa hi.\nLa tawh kisai nasepna: Kum 8 a phak a kipanin Pasian phatna la tomnote phuakin Sunday School khawngah a sa thei zel hi. Kum 11 a phak laitakin nungak talpi khat ngai a, ama theih loh kalin la khat phuakin “Na min thei bang lolo nuam ing” ci deep sam hi. Tua bangin la phuah leh lasak kipanin 1981 kumin a masa pen la khum hi. A la phuak khempeuh akigawmin 200 bang val ta ding a, tua lakah dawng 60 bang Studio-ah kisa khin zo hi. Lakhui pen amah guak bekin a khum khui 3 bang phain lawmte tawh a khum Lengtong No.1, 2, 3 pha zo hi. La phuahte sung pan hoih sak diak cih bang nei loin, hoih sa khin lel a, nupite in a tate min pen mi’n hoih sa kei taleh hoih a sak veve danin gen hi. A khui hawm khiat sung panin Lengtong No.5 “Zogam hong paal ding” cih mah tha ngah pen hi. “Tun sung khat pan piang hi ngeingei hang e” cih la pen Lengtong No.1 a khum ding lai-un Zangkungah Cia Paute inn sungah TS Khai leh Sua Mang tawh amau teng thum kikumin a phuah uh hi a, Lynn Studio-ah a khum uh ciangin a paisuak (soprano) Vum Nang in sa hi. Tua lai-in a phuak pen Lengtong cih ding a thukim sa uh hi napi-in a nung ciangin a la minthang bilbel ahih manin a “phuak ding ki-ut ciat hi” ci-in gen ngei hi. A la phuahte midangte sangin a hoih zawkna pen a aw ding (tune) zong masa-in tua khit ciangin a thumal, a kammal ding zong pan hi. Zingsang tungin a thawhphet ciangin lungsim sungah thu dang a lut ma-in la kammalte ngaihsun kik a, Zo la kam man/dik tak a hi hiam, mi zakdah theih ding, khasiat theihna ding kammal a zang kha hiam cih ngaihsun zel a, puahtoto ahih manin a la malte hoih diak se hi. Tua bek hi loin Topa in thupha a piak ngiat ahihna zong a thupi khat ahi hi. Ama hun lai-in Kalemyo khawngah Studio om nai loin, Zangkung mah delh kul a, sum a neih loh ciangin sum thalawh tawmin Zangkung pai hi. Zangkungah zong tuhun bang loin eimi tam nai lo ahih manin haksatna tampi kalah hih ciang a tung thei ahi hi. Khang thakte gamtat hoih lohna pana kep cingna dingin music leh la lim taka puah toh ding thupi sa mahmah a, Zola kammal zangin i late puah ding zong a deih ngitnget khat ahi hi. A hih theih lai teng Topa ading a kizat leh Pasian min thanna dingin a kizang den nuam mi ahi hi. Khangno pilna sinte zong pil dinga sin a hih manun hong “Hai kei un la,” i gam i lei adingin hong pilin hong sem un” ci thei hi.


url: =SC 8: Christ sungah Khantohna - Zomi Adventist Innkuan\nPasian’ ta ahong suak sak lungtang kikhelna pen Lai Siangtho in suahna ci-in na gen hi. Tua banah lokho pa in a vawh khaici hoih hong po khia tawh na genteh lai hi. Tua mah bangin Christ’ lam a kikhel mite, Christ Jesu sungah nupi le papi asuah dong uh a “khangto” ding “naungek suakthakte” ahi uh hi (1 Peter 2:2; Ephesians 4:15). Tham lo-in, lo sunga a kivawh khaici hoih bangin, khangto a gah agah ding ahi hi. Isaiah in, amaute “A minthanna dinga Topa in asuan dikna singkungte kici ding hi,” ci hi (Isaiah 61:3). Kha lam nuntakna thumaante ih tel zawh theihna dingin, nate’ nuntakna pan gentehna kizang hi.\nMihing’ pilna le siamna khempeuh in zong, na aneu bel khat sung nangawn ah nuntakna guang thei lo hi. Singkung hi taleh, ganhing hi taleh, a nuntak theihna ding pen Pasian teekteek in aguat ciang bekin nuntakna nei thei hi. Tua mah bangin mite’ lungtang sunga apiang kha lam nuntakna zong Pasian’ kiang pan a hong pai nuntakna bek mah tawh apiang ahi hi. Mi khat peuh “tung lam panin asuah khiat kei leh” Christ in a piak ding nuntakna ama’n ngah kha lo ding hi (John 3:3).\nKhantohna thu zong nuntakna thu mah tawh kibang hi. Paak ngumte palh sak a, paakpalhte agah sak pen Pasian ahi hi. Khaicite khangsak a, “a masa-in ateh, tua ciangin avui, tua ciangin avui tungah atang” apiangsak pen Ama vangliatna ahi hi (Mark 4:28). Kamsang Hosea in, Isreal-te “unok bangin khang ding hi.” “Ankung bangin hing dinga, lenggui bangin zaam ding hi,” ci hi (Hosea 14:5,7). “Unok kungte’ khan dan a ngaihsun dingin” Jesu in (68) hong cial hi (Luke 12:27). Singkungte le paakkungte zong amau’ lung hihmawhnate, amau’ hanciamnate tawh akhang hi lo-in, amau’ nuntakna dinga Pasian’ vaihawm sakna bangbang a saanna uh tawh akhang ahi hi. Naupang in zong ama lung hihmawhna le thahatna tawh a tun behlap thei tuan lo hi. Nang zong na lung hihmawhna le na hanciamna tawh kha lam khantohna na bawl thei tuan kei hi. Singkung hi taleh, naupang hi taleh, amau’ nuntakna dinga na a sem, akim apam uh a om – huih, nitaang, an – cihte a ngahna panun khang thei bek hi. Nate pan a thuphate tawh singkung le ganhingte a khuasak uh mah bangin, Christ zong Amah a muangte’ a dingin khuasakna ahi hi. Christ pen amau’ “tawntung khuavak,” “nitaang leh lum” ahi hi (Isaiah 60:19; Late 84:11). Amah pen “Israel mite’ a dingin daitui ahi hi.” “A kimet lopate’ tungah guah bangin Amah zu suk ding hi” (Hosea 14:5; Late 72:6). Amah nuntakna tui hi-a, “Leitung mite nuntakna apia, vantung pan a ahong pai suk Pasian’ anlum ahi hi” (John 6:33).\nHuih in leitung pumpi atuam cip bang teek in Pasian in tehkak theih aom lo, a Tapa ahong piakkhongna ah, a hehpihna thupha-huih kuumpi tawh leitung buppi atuam cip ahi hi. Christ Jesu sungah a khangcing nupi le papi asuah dong uh, tua hehpihna thupha-huih a diik mi khempeuhte nungta-in akhang ding uh hi.\nNitaang in paak ahoihna le a etlawmnate apicin theih nadingin a kicin sak theihna dingin paak in nitaang lamah a kihei mah bangin, eite’ tungah vantung khuavak hong taang a, ih zia ih tongte Christ a’ asuun dinga ahong khan theihna dingin Dikna Nitaang lamah ei zong ih kihei ding kisam hi.\nJesu in, “Keima sungah om un, tua hileh note’ sungah kei ka om ding hi. Lenggui hiang in a guipi sungah aom kei leh ama thu-in gah aneih theih loh mah bangin, keima sungah na om kei uh leh note in zong bangmah na hih thei kei ding uh hi… Kei lo-in note in bangmah na (69) hih thei kei ding uh hi,” acih ciangin hih thu mah ahong hilh ahi hi (John 15:4,5). Ahiang in khanna le gahna aneih theihna dingin akungpi abelh mah bangin, nang zong nuntak siangtho na neih theihna dingin Christ na belh akul ahi hi. Amah tawh lo-in nuntakna na nei kei hi. Mawh zolna na dona ding ahi a, hehpihna le sianthona sungah na khanna ding ahi zongin, thahatna na nei kei hi. Ama sungah na om leh na khang ding hi. Nuntakna Ama kiang pan la in; kung keu-in gah lo-in na om kei ding hi. Gunpi tui luang gei-a kisuan singkung tawh na kibang ding hi.\nMi tampi in khantohna pen amau kia-a sep dingin ngaihsun uh hi. Mawhna a mai sak dingin Christ muang uh hi napi-in, tu-in amau’ hanciamna tawh ahoih gamtat ding hong sawm uh hi. Tua banga a hanciam uh hangin piang zo lo ding hi. Jesu in, “Kei lo-in bang mah na hih zo kei ding uh hi,” ci hi. Hehpihna sungah ih khanna, ih lungdamna, ih kimanna, cihte khempeuh Christ tawh ih kipawlna pan bekin piang hi. Amah tawh ni sim nai sima kikholhna, – Ama sunga omna bek mah tawh hehpihna sungah a khangto ding ih hihi. Amah pen ih upna ahong mapat sak bek hi lo-in, ahong mahial sak ding Pa zong hi lai hi. A masa bel, a nunung bel le a tawntung in Christ ahi hi. Ih masuan a kipatcilna le a tawpna bek ah Amah hong om ding hi lo-in, ih ih kalsuan sim in lamdungtawn ah eite ahong ompih ding ahi hi. David in, “A tawntung in ka masuan ah Topa ka om sak hi; ka tak lamah Amah om ahih manin, kei ka ling kei ding hi,” ci hi (Late 16:8).\n“Christ’ sungah bang cih om theih ding ka hi hiam?” ci-a na lung akham leh, Amah na saan cil lai-a na hih bang mahin hih in. “Topa ahi Christ Jesu na saan uh mah bangin, Ama sung-ah nungta un.” “Midik in upna tawh a nungta ding hi” (Colossians 2:6; Hebrews 10:38). Ama a’ ahi khin ding, Amah bia-a athu a mang dingin, Pasian’ tungah nang mahmah kipia-in, na Honpa dingin Christ na saang hi. Nang le nang na mawhnate kimai sakin, na lungtang na kheek (70) thei kei hi; ahi zongin Pasian’ tungah na kipiak ciangin, Christ hangin Amah in tuate khempeuh hong hih sak hi, ci-in na um hi. Upna tawh Christ a’ na hi hi; upna tawh Ama sungah na khangto ding hi – hih pen piakna le laakna ahi hi. Na lungtang, na utna, na sepna – a vekpi-in Amah na pia ding hi, – Ama hong ngette khempeuh amang dingin Ama tungah nang mahmah kipia in; tua ban-ah thu na man na-dingin tha ahong pia ding—na hatna, na dikna, le na tawntung huhpa ahi ding, na lung sungah Christ ahong om nading, in thupha khempeuh a kicinna ahi Christ, a vekpi in na la ding hi.\nZingsang tungin Pasian’ tungah kipia in; hih pen na nasep a masa bel hisak in. Hih bangin thu ngen in: “Topa aw, Nang’ a hong hi khin sak in. Na khe phung ah ka ngimna khempeuh kong koih hi. Na nasepna sungah tuni hong zangh in. Kei tawh hong om in la, ka nasep khempeuh Nang’ sungah kisem ta hen.” Hih pen ni sim vaipi ahi hi. Zingsang simin tua ni’ a dingin Pasian’ tungah ki-ap in. Na ngimna khempeuh a kisep khiat zawhna ding, ahih kei leh, Ama deihna ahih zawk leh zong sep loha a om zawkna dingin Amah ap in. Hih bangin nisim in Pasian’ khut sungah na nuntakna na pia dinga, hih bang mahin na nuntakna zong Christ’ nuntakna tawh a kisuun zaw sem dingin hong kizuun ding hi.\nChrist’ sunga nuntakna pen tawldamna ahi hi. A lungdam banga omna mawk bek hi lo-in, lung muang taka omna ahi hi. Na lametna nang’ sungah om lo-in, Christ’ sungah om zaw hi. Nang’ thanemna pen Ama hatna tawh kipawlin, nang’ haina pen Ama ciimna tawh, nang’ zawngkhalna pen Ama thuak zawh hatna tawh kipawl hi. Na lungsim nangma tung bekbek ah a kingak lohna dingin, nang le nang ki-en kei in la, Christ en zaw in. Ama hong itna, Ama zia-le-tong a hoihna le a kicinna bekbek mah ngaihsut in nei in. Christ in Ama ang sung a nialna, Christ a kiniam khiatna, Christ a sianthona le a hoihna, a kidem zo lo Christ’ hong itna, (71) cihte pen kha-i lung ngaihngaih ding thute ahi hi. Amah itna, Amah ciinna, Ama tung bek a kingakna, cihte tawh Amah a suun dinga a kikhel ding nahi hi.\nJesu in, “Keima sungah om un,” ci hi. Hih kammal sungah tawldamna, kipna le khamuanna thu om hi. “Ka kiangh hong pai un,…tawldamna ka hong pia ding hi,” ci-in hong sam lai hi (Matthew 11:28). “Topa’ sungah tawlnga un la, Amah ngak hithiat un,” cih la phuak siam pa’ kammal ah zong hih thu hong kilang hi (Late 37:7). Isaiah in zong, “Om hithiatna le khamuanna sungah na hatna uh om ding hi,” hong ci hi (Isaiah 30:15). Hih tawldamna pen mawk omna tawh a kingah hi lo hi; bang hang hiam cih leh Honpa in tawldamna ahong khapna sungah, “Keima hakkol kisuan un;…tua hileh tawldamna na ngah ding uh hi,” cih nasep ding sawlna zong kihel hi (Matthew 11:29). Christ’ tunga a tawlnga hithiat lungtang pen, Ama a ding nasepna ah zong kuhkal in thanuam bel zel ding hi.\nLungsim in ang sung bek a ngaihsut ciangin, hatna le nuntakna bulpi ahi Christ tawh kigamla hi. Honpa’ kiang pan ih lungsim kipeel khia-a, tua banga Christ tawh ih kha kipawl a a kikholh theih lohna ding pen, a tawntung a Satan’ hanciamna ahi hi. Leitung gualnopnate, nuntak lung hihmawhna, lungkhamna le dahnate, mihingte’ khialhnate, ahih kei leh, nangma khialhna le kicin lohnate, – hihte khat peuh ahih kei leh, a vekpi-in zangin na lungsim hong hei khia ding hi. Ama khemnate tawh lam khial kha kei in. Pasian’ a dinga nungta nuam a a thumaan mi tampite, amau’ khialhna le thanemnate bekbek a ngaihsun dingin Satan in zol ahih manin, tua bangin amaute Christ tawh kikhen sakin, zawhna zong ngah thei zel hi. Eite in ang sung (72) bek ngaihsun a, gupna ih ngah ding leh ih ngah loh ding lung himawh giauguau sa-a ih om ding hi lo hi. Hihte in hatna Bulpi panin eite hong khen khia hi. Pasian’ tung-ah na kha ap tinten in la, Amah muang in. Jesu’ thu gen in la ngaihsun in. Ama sungah nangma ang sung thu bei sak in. Up lahna khempeuh paai khia in; na launate zong bei sak in. Sawltak Paul tawh, “Ka nungta hi; ahi zongin kei ka hi kei-a, ka sungah Christ a nungta ahi hi; tu-a pumpi tawh ka nuntakna in, kei hong it a, kei’a dingin Amah mah hong kipia Pasian’ Tapa ka upna tawh a nungta kahi hi,” ci khawm in (Galatian 2:20). Pasian’ sungah tawlnga in. Ama tunga na piak khempeuh Ama’n kem thei hi. Ama khut sungah nang mahmah na om nak leh, nang ahong it Amah hangin Amah in nang a gualzobel hong suaksak ding hi.\nChrist in mihing’ pianzia ahong laak ciangin, itna khau tawh mihingte, Amah mah tawh a hong hen khawm hi-a, mihing’ ut thu lo ngal tawh bang mah dang in tua khau a sutat zo ngei kei ding hi. Christ’ kiang pan a ei mahmah a kihem khia ding, – tua itna khau a sutat dingin, Satan in a tawntungin eite hong khem ding hi. To dang a teel dinga bangmah in ahong khem zawh lohna dingin, ih vil ding, ih hanciam ding le, thu ih nget ding a kisapna hih mun ahi hi; banghang hiam cihleh ut bangbang ih teel thei hi. Ahi zongin Christ bek mah mitsuan ni; tua hileh Ama’n hong kem bit ding hi. Jesu en le’ng lau na’ng om lo hi. Ama khut sung panin bang mah in eite hong sut khia zo lo ding hi. Amah et tintenna tawh, “Topa’ Kha in a vangpi ahong taan sak mah bangin, eite in vangliatna khat pan vangliatna khat ah Ama lim bangin ih kikhel hi” (2 Corin 3:18).\nNungzuipite’n zong hih bang mahin a it huai Honpa tawh kibatna a ngah uh ahi hi. Amaute in Jesu’ kammalte a zak uh ciangin, Amah a kisap lam uh hong phawk uh hi. Amaute in zongin, mu-in, A nung zui uh hi. Amah tawh inn sung khawng, ankuang gei khawng, (73) gamdaihna mun khawng leh lo sung khawng ah om khawm uh hi. Sang naupangte le siapa bangin amaute om khawm uh a, Ama kam pan a thumaan thute nisim in saang uh hi. Nasemte in asep ding uh a theihna dingin a pu uh a et uh mah bangin amaute in Jesu en uh hi. Tua nungzuite zong “eite mah banga mi mawkmawk” mah hilel uh hi (James 5:17). Mawhna tawh kidona ahi gal do ding mah nei uh hi. Nuntak siangtho a neihna dingun amaute zong hehpihna mah kisam veve uh hi.\nHonpa’ sun in avang alengsakbel, it ngah nungzui, John nangawn zong, a it huai azia atongte a pianpih hi tuan lo hi. Ama ang sung ding bek ngaihsun a minphat a ut mahmah khat ahih bek tham lo-in, thuakna aneih ciangin a lungtom aheh baih khat ahi hi. Ahi zongin Pasian’ zia-le-tong ama kiangah ahong kilat ciangin, ama ginat lohna hong kimu in hong kiniam khiat hi. Pasian’ Tapa’ nisim nuntakna sunga a muh hatna le thuak zawhna, vangliatna le thunemna, thupina le kiniam khiatna cihte, deihna le pahtakna ama lung sung hong dim hi. Ama ang sung mangngilh a, a Topa itna bek ahong neih dong-in, nisim in ama lungsim Christ lamah kikai tawntung hi. Ama lungtomna le hehbaihnate, Christ’ vangliatna nuai hong tung hi. Kha Siangtho’ vangliatna in ama lungtang athak in hong bawl hi. Christ itna in hihzawhna nei-a, zia-le-tong kikhelna piangsak hi. Hih pen Jesu tawh kipawlna hang ahi hi. Lung sungah Christ hong om ciangin, pianzia buppi hong kikhel hi. Christ’ Kha, hong itna, cihte in lungtang nip sakin, kha hong thuzawh in, Pasian le vantung lam lunggulhna hong khang sak hi.\nChrist vantung akah toh ciangin, Ama ompih laina A nungzuite in phawk thei uh hi. Itna le khuavak tawh kidim in Amah mah in a ompih ahi hi. Amaute tawh lam apai khawm, (74) thu agen khawm, amau’ lung sunga lametna le hehnepna thu agen Honpa Jesu, A kam panin lungnopna thugen kawmkawm sa-in, amaute’ kiang panin vantung ah kila to-a, vantung mite in Amah a tonpih kawmkawmin, “En un, leitung hun a bei dongin, note tawh kong om khawm ding hi,” cih awging amaute’ kiang dong kiza suk hi. (Matthew 28:20). Mihing lim mah pua-in vantung kahto hi. Pasian’ tokhom mai-ah Amah om a, amau’ Lawmpa le Honpa mah hilai ahih lam; Ama khualnate zong kikhel lo ahih lam; gimna athuak mihing mah a kibulh lai ahih lam amaute in thei uh hi. Mihing atat khiatna dinga apiak khiat zah phawkna dingin, a liamsa Ama khut le khete lakin, Pasian’ mai-ah Ama sisan manpha, thupha tawina-in va lui hi. Amaute’ a ding mun abawl khol dingin vantung ah Amah apai a hihna leh, Amah hong pai kik a amaute Ama kiangah hong la ding a hihna amaute in thei uh hi.\nTopa vantung akah khit zawh amaute a kikhop uh ciangin, amaute in Jesu’ min tawh Pa’ kiangah a deihnate uh nget ding lawp uh hi. Zahtakna tawh thu ngenin kun uh a, “Ka min tawh Pa’ kiangah na nget peuhpeuh uh, Pa in note ahong pia ding hi. Tu ciang dong ka min tawh note in bangmah na ngen nai kei uh hi. Na lungdamna uh a kicinna dingin ngen un; na ngah ding uh hi,” cih kamciam paulam uh hi (John 16:23,24). “Sihna athuak tham lo-in sihna panin tho kik a, Pasian’ tak lamah tu-in eite’ a ding thuumna ahong bawl sak pa in Christ ahi hi,” ci-in nakpi-a panna tawh a upna khut uh a saang zaw semin laam to uh hi (Romans 8:34). “Note’ sungah hong om ding hi,” ci-a Jesu in a gen Hehnempa pen Pentecost pawi-in amaute tawh om khawm hi. Tua tham lo-in Jesu in, “Kei ka pai khiat ding note’a dingin ahoih zaw ding hi. Bang (75) hang hiam cihleh kei pai khia kei leng Hehnempa note’ kiangah hong pai lo ding hi. Kei pai khia-in hi leng note’ kiangah Amah kong sawl ding hi,” ci hi (John 14:17; 16:7). Tua hun a kipan Kha Siangtho ompihna hangin Christ in a tate lung sungah aom tawntung ding ahi hi. Amaute tawh a pumpi a om khop lai sangin tu-in amaute Amah tawh a om khopna uh kinai zaw ding hi. A sung uh a om Christ’ hihzawhna, itna le khuavakte amaute’ tung panin taang khia-a, mite in amaute a et uh ciangin, “Lamdang sa-in, Jesu tawh amaute om khawm ngei ahih lam uh aphawk kik uh hi” (Sawltak 4:13).\nA nungzuite’a dinga ahih bangbang tu ni-a A mite’a dingin zong Christ hi nuam hi; tua ahih manin Ama kianga om nungzui tawm khat tawh thu a nget nunungna ah Jesu in, “Hih mite’a ding bekin thu kong ngen kei hi, amaute’ thugenna pana kei hong um ding mite’ a dingin zong kong ngen hi,” ci hi (John 17:20).\nJesu in ei’ a ding thu hong nget sak hi. Pa tawh Amah pum khat ahih mah bangin, eite zong Amah tawh pum khat ih hihna dingin thu ngen hi. Hih pen kipum khatna taktak ahi hi. Honpa in Ama thu hong gen a, “Tapa in ama thu-in bangmah ahih thei kei hi.” “Ka sunga a teeng Pa in asem ahi hi,” ci hi. (John 5:19; 14:10). Ih lung sungah Christ ahong ten ciangin, “Ama deihna bangbang asem nuam dingin,” ih sungah Ama’n na hong sem ding hi (Philippians 2:13). Ama sep bangin eite in ih sem ding hi. Ama lungsim bang ih kilangsak ding hi. Tua bangin Amah it in Ama sungah om lehang, “Lutang ahi Christ’ a dingin na khempeuh ah ih khangto ding hi” (Ephesians 4:15).\nFacebook ah zong kisim thei hi.\nPrev post ZSL 12: A Hopsawntaak Thupuak\nNext post DA 1: Eite Tawh Pasian Om Khawm


url: =Christian Hymn te’ tangthu: Ka Pa’n Inn le Lo Tampi a Nei Hi :: ZOMI DAILY\nposted on 28 November 2016 at 3:00 am Lomkholna: Article, Biakna, Hymn, Zamkhatkham\nHarriett E. Buell (1834-1910)\nJohn B. Sumner (1838-1918)\nHih la, khat veivei “The Child of A King” zong kici a, khat veivei lah “A Child of the King” zong kici hi. A kiphuah a sawt hangin tuni dong mah a kideihpen la khat-in om den hi. Hih laphuaknu Harriett E. Buell in hih lamalte Methodist camp meeting khat-a a paina pana a phuah ahi hi.\n1876 kumin a tenna Cazenovia, New York pan dingkhia-in Upper New York State-a Thousand Island Park-a camp meeting ah pai hi. Tua lai-a kilui ding kha-ante ngaklah mahmah-in om hi. Kum simin tua hun a tun ding ngaklah mahmah den hi. Tua kikhopna ah Pasian in mite’ lungsim lawng deuh tawh kibanga, a diakdiakin hih laphuaknu Buell’ lungtang lawng den hi. Nipi Ni zingsang hun tawh kikhopna kipan hi. Phatna la tawh kipana la kisa thu kigen khempeuh in Pasian liatna phawksak hi. Leitung leh vantung khempeuh a piangsakpa ahih hangin a tate hong it a, hong lunghimawh Pa a hihna phawk hi. Tua zingsangin thuhilh siapa in A’ Tapa Zeisu Khazih’ tungtawna Pasian tawh i kizopna thulu-in nei-a thugen hi. Mawhneite i hih manin Pasian tawh kikhen-a i omna panin singlamteh tunga a zawhsa nasep hangin upna tungtawnin Zeisu Khazih tawh gamh luahkhawmte i hihna gen hi. A thu gen kawmkawmin thuhilh siapa’n, “Lawmte aw, eite Kumpipa’ tate hi hang! Vantunga i Pa Kumpi ahi hi! Zawng kisa-a omte aw, ngaihsun un, Zeisu Khazih mahmah in hong lamsak vantung kumpi innpi ni khat ni cianga a luah dingte i hi” ci-in a aw neihzah-in kiko-a thuhilh hi. Kikhop man ciangin Buell a zintunna inn ah ciah a, a ciahna lampi ah hih lamalte a phuak khin hi ta hi. “Kumpipa’ Ta Ka Hi Hi” ci-in thulu guan hi.\nHih lamalte tawh kituak mahmah ding la-aw a kiphuah manin hih la leitung buppi-a kizel ahi hi. Methodist pastor khat ahi Rev. John Sumner’ phuah ahi hi. America gam Wyalusing, Pennsylvania-a pastor sem hi-a, pastor a sep ma-in sangsia sem hi. A zi Alma tawh Susquehanna Valley kuam tengah zin kawikawi uh a, la sa-in mite la hilh kawikawi uh hi. Tua banga a zinzin laitakun Philip P. Bliss tawh kimu uh a, lawmta suak uh hi. 1876 kum December kha in Ashtabula, Ohio-a Philip P. Bliss-te meileng kibunga a sihna uh a zak ciangin a lungsim sukha lua mahmah hi. A lawmpa a itna tawh gospel la phuaksiam khat a kisupna a ngaihsut ciangin a supna liansa lua mahmah hi. Khukdina thu a nget kawmin a lawmpa’ munah gospel langaihte a phuak dingin Pasian in a zat nading lunggulhna lianpi nei hi. A kum kik, February kha ciangin Northern Christian Advocate Magazine a sim laitak Miss Buell’ phuah poem tuak kha hi. A aw ding phuah sawm pah a, a sawt lo-in America gam buppi ah hih la, “Ka Pa’n In Inn le Lo Tampi a Nei Hi” kizel pah hi. Rev. Sumner bel a lawmpa Philip P. Bliss bangin gospel la ngaih tampi a phuakpa suak sam lo a, ahi zongin a thungetna Pasian in dawng ahih manin ama’ la-aw phuah hih, “Ka Pa’n Inn le Lo Tampi a Nei Hi” bel Philip P. Bliss’ laphuahte tawh labu kici peuhmah sungah kihelkhawm den hi.\nRadio khawng, cassette-a lakhumna cih khawng leh television cih khawng a om ma-in hih bang late bangci bangin kizel thei hi ding hiam ci-a ka ngaihsutsut laitakin Dr. Daniel Polling in a nu’ thu a genna khat ka sim kha hi. Dr. Polling’ nu a khangno lai-in The National Quartet a kihel la sa khat ahi hi. Camp meeting tuamtuamah lasa-in pai uh a, Methodist convention-te ah zong pelh ngei lo uh hi. 18th century lai America gam pilna sinna leh kha thu lama a thupi mahmah Chautauqua circle zong pha pahpah uh hi.\nBinghamton, New York a tun laitakun hih “Ka Pa’n Inn le Lo Tampi a Nei Hi” la dal khat kipia hi. Hoihsa mahmah a, a zinna peuh-a a sak den la hong suak hi. America gam sungteng tuan-nal keii uh ahih manin a sawt lo-in ama’ tungtawnin hih la hong kizel hi. Tua hun mahmah-in hih la a minthan khit luatna hih thupiang khat tungtawnin kimu thei hi. July 2, 1881 ni-in President James A. Garfield thau-in kikap-a liam hi. A liamna pan a noptuam nading cih ngaihsutna in Long Branch, New Jersey ah kipaipih-a tuipi huih kidiiksak hi. Noptuam lo-in September 19 ni-in si hi. A sih ma-in nidang cianga Dr. Polling’ nu a hi ding tua The National Quartet a lasa nu samsak-a hih “Ka Pan’n Inn le Lo Tampi a Nei Hi” la sasak hi. President Gafield in a nuntak sunga a zak nunungpen la suak hi.\nMartyred missionary Jim Elliot (1927-1956)\nI know that God chose me before I was born; for He never would have chosen me afterwards!\nPrevious: Syria galkap te’n Aleppo ah District khat lakbeh ~ TK Lian\nNext: Khangno te leh tuhun ~ T. Sawm Lian


url: =Esther 2 | Siantongluan.net\nEsther 2 |\nHih thu teng a pian khit, Kumpipa Ahasueras hehna a dam ciangin, amah in Vashti phawkin, Vashti gamtatna leh amah tawh kisai-in a thupiakna zong thei hi.\nTua ahih ciangin kumpipa nasemte in ama kiangah, "Kumpipa-a dingin a melhoih nungak khangnote zongsak in.\nKumpi khua ahi Susa khuapi-a numeite omna-ah a melhoih nungak khangno khempeuh hong paipihna dingun na ukna gam tuamtuam khempeuhah uliante sawl in. Tua numeite pen numeite a uk, kumpipa innsungmang Hegai kep dingin ki-ap hen. Tua ciangin tua numeite tungah paknamtui tuamtuam kiguan hen.\nTua sung panin kumpipa deih bel nungak pen Vashti tangin kumpinu suak hen," a ci uh hi. Kumpipa in hih ngaihsutna hoihsa a, tua bangin a gamta hi.\nTu-in kumpi khua Susa khuapi sungah Benjamin minam Kish, a tapa Shimei, a tapa Jair, a tapa Mordekai a kici Jew mi khat om hi.\nAmah pen, Babylon kumpipa Nebukhadnezzar in Jerusalem panin Judah kumpipa Jekoniah tawh a lak galmatte laka kihel khat ahi hi.\nAmah in a innlak pate khat tanu, a min masa Hadassah, a nung ciangin Esther a kici, a khoi hi; bang hang hiam cih leh a nu leh a pa om nawnlo hi. Tua numei melhoihin a ngaihbaang mahmah khat hi a, a nu leh a pa a sih ciangin Mordekai in ama tanu dingin a lak ahi hi.\nKumpipa thupiakna kithei kimin, Hegai kep dingin ap dingin kumpi khua Susa khuapi-ah numei tampi hong kipaipih ciangin, numeite a uk Hegai tungah ap dingin kumpipa inn-ah Esther zong kipaipih hi.\nAmah in tua nungak hoihsa-in pakta mahmah ahih manin paknamtuite leh a annek ding pia pah a, kumpipa innsung panin a kiteel nasem numei sagih zong guan a, amah leh a nasem numeite tungah numeite omna a hoihpen mun a pia pah hi.\nMordekai in kham ahih manin Esther in ama namlephung genkhialo hi.\nEsther bangci om a, ama tungah bang piang hiam cih a theihna dingin numeite omna inntual mai-ah nisimin Mordekai va pai zel hi.\nNumeite a kigin hun a vekpi-in kha sawmlenih sung hi a, sathau leh myrrh paknamtui tawh kha guk sung kipuahin, paknamtui tuamtuamte leh kipuahna dangte tawh kha guk sung mah kipuah uh hi.\nKiginkholhna hun cing a, Kumpipa Ahasueras kiangah numeite a pai ciangin numeite omna panin kumpipa inn-ah a deih peuhpeuh uh kikengsak hi.\nNitakin kumpipa kiangah va pai a, a zingsang ciangin numeite omna a mun dang khatah kiciahsak a, kumpipa zineute a uk, kumpipa innsungmang Shaashgaz in kem hi. Kumpipa in a deihkik kei leh kumpipa kiangah paikik nawnlo a, kumpipa in a deih leh a minin kisamkik hi.\nMordekai in ama tanu dingin a lak a innlak pa Abihail tanu Esther pen kumpipa kiangah a pai ding hun a tun ciangin, numeite a uk kumpipa innsungmangpa Hegai gen teng lobuang kizepna ding puan dang bangmah ngenthuah lo hi. Tu-in Esther a mu mi peuhmah in hoihsa kim uh hi.\nAma uk a kum sagihna, kha sawmna ahi Tebeth kha sungin kumpi innsung Kumpi Ahasueras kiangah Esther a kipaipih ciangin,\nkumpipa in ama numei dangte khempeuh sangin itzaw a, a nungak dangte khempeuh sangin limbawl zaw hi. Tua hi a, kumpi lukhu amah khusakin Vashti tangin kumpinu a suaksak hi.\nTua ciangin kumpipa in Esther pahtawina-in ama uliante leh a nasem khempeuh-a dingin pawi lianpi khat a bawl hi. Amah in ama ukna gam khempeuhah tua ni nasep khawlin zum a khakna ding uh zong thu zasak kim a, kumpipa min tawh a kilawm a kituak letsongte zong a hawmkhia hi.\nTua hun sungin Mordekai in kumpi nasep a ngah hi.\nAma hilhna tawh kizui-in Esther in ama minam ahi a, a innkuan ahi zongin pulaklo hi. Mordekai kep sungin ama thu a man mah bangin tu-in zong Mordekai gen bangin gamta hi.\nNi khat, kumpi nasemin Mordekai a om hun sungin kongcing ahi kumpipa innsungmangte Bigthana leh Teresh heh uh a, Kumpipa Ahasueras thah ding a sawm uh hi.\nHih thu Mordekai in phawkin Kumpinu Esther kiangah ko a, Esther in Mordekai hong thupuak, ci-in kumpipa kiangah a gensawn hi.\nA thu kikanin a manna a kitheih ciangin khuampite tungah tua mi nihte gel kikhailum hi. Hih thupiangte khempeuh kumpipa theihin Kumpi Gam Tangthu Laibu sungah kiciamteh hi.\nTedim Lai Siangtho / Laibu: Esther 2


url: =Thalmual khua tangthu sunga gelh ding ih kaih khop thute kum 4 kum 5 val sawt khin a, tu-in hong kisuaksak zo pan hi. Laibu sung a kigelh mun leh gam min pawlkhatte tuhun adingin a thupi khol-lo tawh a kibat hangin tu zawh khang nih khang thum hun teh a kithei nawn lo ding pawlkhat om a, tuate kong gelh hi. Gentehna in, “BUAL leh KHUAPI” cih bang pen tuhunin kiteeng nawnlo ahih manin mailam hunah khangnote in thei nawn hetlo ding ahih teh a theih dingun hong kihel ahi hi.\nKHUAPI akici pen khua sat cilin a kiteen masakna hi a, hun khat ciangin teenna ding mun kicinglo banah tui neek ding mah mah zong kicing zo nawnlo ahih manin, BUAL lam ci-in veeng min na vawhin teeng uh hi. Tuhun a veeng nih “Taakzang le Vomgiahbuk” i teen dan mah tawh a kibang ahi hi.\nHih laibu sungah mimal tangthu pawlkhat hong kigelh a, tuate kiphatsakna lam a laak ding hi zaw loin, mailam hunah khangnote’ et-teh theih ding deihna hizaw hi. I pianna gam le lei kemin mapang khawm a na ih sep diamdiam ding deihna ahi hi. Thu hong kipuak khempeuh hong kipuakna bangin hong kisuaksak kim zolo ahih manin kisang siam ni. Tangthu tuamtuam tampi a om hangin ciamtehna kibang kimlo tampi om ahih manin a hoih pen ding le a telnop pen dingin hong kisuaksak ahi hi.\nA diakdiakin khua leh tui, gam le lei-it in a puah mite’ tungah lungdam kohna ih nei hi. Mailam hunah khangnote in gam le lei-it in a puah nuam, a kem nuamte’ adingin a et tehhuai mahmah mite a hihna uh Thalmual khua tangthu sungah ki ciamteh hi. A pil khempeuh in khua leh tui ading bangmah na hoih sem tuan lo a, a hau khempeuh in zong mipite’ adingin na hoih bangmah sem tuan lo hi. Tua ahih manin haksatna kawm kalah ahih theihna bang ciat in, khua le tui ading na hoih a sem mite hih Thalmual khua tangthu sung pan i pahtawi hi.\nThalmual khua kisat hunin mun tuamtuam pan leh beh tuam, minam tuamtuam ki sutuah ahih mah bangin, hun khat lai-in khua sung kampau’ kizangh pen Saizang pau, Val pau, Teizang pau cihte kizang a, tuhun ciangin ahih leh kua minamte’ kampau cih om tuan loin Thalmual pau bek kizangh hi. Thalmual pau’ tawh biakna kipia khawm in, Thalmual meh kine khawm a, nuam kisa mahmah hi. Zu le sa hawmna khempeuh zong kua mite’ tatdan cih omtuanlo in Thalmual tatdan in ki gamta hi.\nHih Thalmual khua tangthu tawh kisai in aki cinglo tampi om ding ahih manin, mailam hunah a kicing zaw leh a thupi semsem in i bawl’ zawhna ding, khangno te’n tuhun a thu piangte ciamteh a, thu hoih thu manpha tampi ih kaihkhop na dingin khangnote’ tungah tavuan pia in khang ih ki vaikhak hi.\na) Hong ki-um vua mualtui von tawi, pianna sang sul bang kan ve ni e.\nb) Pianna sang sul bang kan ve ni, koi pan mawng zung bang kipeem hiam aw.\na) Tuan pupate’n khuambang phuhsa pianna gamlei gia bang zun leeng e.\nb) Lunglau lo aw mualtui von tawi, Sian in zing vai hong hawm ding a, vangkhua nibang hong taang na diai e.\nRev. Tun Khan Kap\nPrevious Post: « Thalmual khua satna tangthu ~ Dr. Thawng Khan Pau\nNext Post: Thalmual Khua Tangthu Thu masa »


url: =Tal-kolh Khempeuh Mipil Hilo, Mipil Khempeuh Atal kolh Lo :: ZOMI DAILY\nposted on 24 March 2015 at 9:51 am\nEi Kawlgam lampen nuntak khuasakna haksa, nek le dawn haksa a hihman in mi thau (fat) tepen a nuamsa zawdeuhding bangin ki ngaih sun hi. Tuamah bangin, pasal tal-kolh tepen mipil or pilna nei dingin ki um pongmawk hi. Thamlo in, pilna sang (high education) a nei mikhat a tal-kolh ban ah thatang ong gol mahleh etlawm leh muanhuai kisa pong hi. Himahleh, tal-kolh khempeuh in pilna na neikim lo a, pilna nei khempeuh a tal na kolh kimlo veve sam hi; tuamahbangin, ei Zomi te’n zong, pilna sang pipi a nei I tam mahmah hangin na (thu le la khat peuhpeuh) I deihbangbang a semthei tuan ding I hikei hi cih thu tawh kisai tawm kong kup-pih nuam hi.\nZomi tawh kisaipen a hun-hun in ong laangzel a,hunkhat teh ong mitzel hi; asawtlo in ong laang leuleu kikzel a, thukhupnamel omlo in beizel hi. Hih “Zomi” minpuakna tawh kisai net sungah a kisuahnakleh kingialna, ki totna topic hoih mahmah khat ongsuak a, nasiatak in kiselna (controversial) khat hiden hi;ahizongin, hih kiselna, deih kibatlohna te bangcih lemtuahding cih (problem solve) thu kuama’n kinbel in neilo in, ei’pansan tekpan maan kisatek in,ei lampi ong tawn nuamlo peuhmah mikhial mahmah in I ki tuattek mai hi; hihbang ngaihsutna (dictatorship) pen I neu a kipan a I gam sungah I neih leh kumpi te’ in I sisan sungaa ong guat/thun (install) uh a hihi. Tua a hihmanin, kimawhsak theihzong omtuanlo hi.\nHih dictatorship lungsimpen I gampan I ngah a hihleh gampualam a tungsa Zomi te in zatsuakding mah hiam or hihbang lungsim simloh a dang kikhel thei nawnlo hiam? cih dotna kei le kei ka kidong theizel hi. Tuatawh kisai in tawm ka sangkahna ah Mindset thu kasin ngeikhat kong hawmsawn nuam hi.\nU.S gam khuak (brain) lam mipilte’n “ Mihing te’n lungsim puakzia nam 2 nei a Fixed mindset leh Growth / Growing mindset a hihi,” (www.mindsetworks.com and video)\nHih a kibanglo nam 2 te tawm kikum ni; mi pawlkhat te-in a mau ii ngaihsutna,muhna,theihna etc… cihte simloh a dang thudon in neilo uh a, a mau ii ngap ciangciangbek mah kalsuan in a dang mahmah theihsawm lo,theinuamlo,ban ah theihnopna, tel nopna lungsim himhim nei lo; koikoi a pai, a tung zongin a mau ii lungsim bekmah ultungsak/taak-tuk or mit-taw-sial-khau- let tentan in kikhelnopna leh a thak sin nopna (curiosity) lungsim himhim neilo uh hi; hibangmite pen Fixed mindset nei te ii lungsim puak zia a hihi; Fixed mindset lungsim neite’n khantohna,gualzawhna leh matutzawhna nei ngeilo ci uh hi. Growth/Growing mindset leuleu pen, fixed mindset neitetawh tong-leh-laam in kikhai leuleu hi, atelnop dingin Sumkuang leh Bilpi tai kidemna tangthu dan hi a, Sumkuang bang a damdam tawntawn a,hunkhatciang in, a tupna a tungte zong a hihi; Growth mindset neite leuleu in na khatpeuhpeuh a thak sin-nop na leh a mau ii dinmun,lungsim ngaihsutna etc.. cihbangte a hoihlohlam a theihleh kikhel nuam,thamlo in migualzo te,mi tuptung te’ nungtakzia ciin bel leh zuihnop in nei uh a, a nisim nuntakzia uh a mun leh a mual dungzui in ki khekhel thei a, nakhat peuhpeuh pen hanciamna leh lungkiatlohna lungsim nei uh hi;hihbang mite pen Growth mindset neite ki ci a,a diak in U.S.A education psychologian te’n hih Growth mindset mikhempeun in a neihding nakpi-in thapiak pen in nei uh a,a diakin khangthak momno pilsin te’n a neihnadingun idea tuamtuam zangin pan-tah uh hi. Adiak in KIIP Courage Middle School, Boston te ii web site (kipp.org) ah kicingtak in khahkhia uh hi. Hih mindset thupen sang naupang te’ a dingbek a thupi hilo a,mikhempeuh ii nisim nuntakna leh hinkhua a ding a thupi penpen a hihna U.S psychology mipil ten nakpitakin thapiakna nei uh hi.\nThudangkhat leuleu ah, ei Zomi tepen leitung khantohna dungzui in\npilna tuamtuam a neizong ei’khom khatciangmah ongom ta a,zong lungdam huai mahmah cihding hi. Ahizongin, 90% tepen Laisiangtho lam pilna lam vive hizaw hi. Tu leitung kumzalom 21 hunciangin gamsung gampua ki-uk ziapen Polotics lam leh Law lam pilna a neite in mawhpuak neizaw a, Laisiango lampilna pen Biakna (religion) simloh a kizatna tam lo cihding himai hi (The Separation of Church and State laibu te ah kiciantak in kisim thei). I Kawlgam haksatna tuamtuam hangin I taikhia ngeingai a,gamdang ah Topa lamlahna tawh kizui in I tung hi; mipawlkhat tepen I gam or India leh gamdang tuamtuam ah Laisiangtho lamtawh buaih tuamtuam lasa tam mahmah hi- Zomi te’ mipil hi uh hi. Gamdang I tunteh LST buaih tawh kumpi nasep kingah lo ahihman in kumpi sung ah nasem ki tawm mahmah hi. A hizongin I gam leh I nam a ding mimuanhuai leh I suan tepen LST tawh pilna nei te vive hi leuleu uh hi; a theih uhzong tampi omdingin ka lam en a,a hizongin kumpi lamtawh kisai a septheihdinguh lampi kihong kasa kei hi banghanghamcihleh leitung gambup ah politics nasepnadingin LST buaih kalh(required) in kinei lo hi. Tua a hihman in Zomi tepen biaknalam ah I thahat a,politics kalsuan nalam ah iseptheih leh manawtding makai picing I neizokei hi.\nKei muhna (perspective)\nMuhna kibanglo I hihmanin kalaigialh dik asalote’n nong telsiam nadingun ong thum masa ing. Kalaigialhpen ka thulu (title) tawh kizomphamel lo khat-tawh kibang hi; thu 2 kathuahnop man a hihi.Amasa in tulaitak leh a hun ahun a I ki toto theih a hi Zomi minlawh natawhkisai in, minlawhkhat bek “ ZOMI” I neihtheihloh napen thudang hilozaw a, Zo,Tedim,Saizang,Sihzang,Thahdo,Teizang,Khuano,Dim etc… tengin Fixed mindset I neihman a hihi cih kei muhna hi. Minlawhkhat ineih theihnadingin Growth mindset neihding kisam mahmah a,Pasian deihnatawhzong kituak ka sa mahmah hi. A nihna ah, kumpilam hitaleh gamvai khat peupeuh I ngalhat lohnapen Polotical leh Law mipil omvetlo hi ve hang,bangci tha hat mah ding! Lengtong Kamkhen leh Khup Mung in Zomi daily sungah kum 2013 mangphakhakna (last massage) ah a gen uh thupi leh thudik ka sa mahmah hi. I Zomi LST pilna sangpipi te\nmuanhuai mahmah uh a,a mau ii septheih pen Biakna lam bekmah ah I muan mahmah ding hi a,nakhempeuh ah muanpah valval ding hilo hi. Ahangin, leitung tawnzia hilo hi. Law sin mikhat ordination kipetheilo a, LST mipilkhat lawyer or government representative khatin ki promote theilo hi,a sin lai uh kibanglo a,a septheih uh nasepzong kibanglo hi;hihthu Zomite’n tel leng I mipilte ki mawk mawhsak loding hi. Thamloin, I thanemna leh leitung thu kimakaihnalam ah I kitangsap pilna te kitelsemsem zaw ding hi. Tua a hihman in Tal-kolh Khempeuh Mipil Hilo, Mipil Khempeuh Atal kolh Lo aa,Phd, Doctrate hitah cihnatawh vaikhempeuh ong ham-mai theilo ding uh hi cih I telding KISAM kasa hi. Hih kalaigialhna ah genkhialh a omle mawhmaina leh thudam tawh kup-pihna nong piakdinguh ong thuming. Lungdam.\nPA.GO LIAN KAP\nPrevious: Laibu thak kingah ta! ~ Khat Thang\nNext: ZIUSA Reports on UN Human Rights Council – The 2015 Social Forum


url: =Athokik Topa’ ni ~ Rev. Fr. Damian Dal :: ZOMI DAILY\nposted on 18 May 2015 at 9:55 am Lomkholna: Article, Biakna, DamianDal\nAthokik Topa’ ni\nChristian ahi Jesu Topa a um, Topa nung azui te in Sunday (Nipini) asiangthosak Pasian Minam thakte ahi uhhi, ci in AD 120 pawl in St. Ignatius of Antioch in nagen hi. Bangci bangin Christian te in Sunday (Nipini) thupisak hiam ihcih ciangin,\n(i) Eite honghonpa Jesu, honpa leh gumpa in sihna zo in hongthawhkikni ahihi;\n(ii) Athokik Topa in anungzuipi te tungah hongki lah sialsial in Sunday (nipi ni) sialsial in hong kilak hi.\n(iii) Christian masa te in tua Sunday ahi Nipini pen “Athokik Topa ni” ci in naciam teh uh a, tua ni in, kikhopna, Topa pahtawina, Topa mintawh biakpiakna te nabawl tawntung uhhi.\n(iv) Topa thawhkikni ahi Nipini (Sunday) ni pen Christian masa te in “Athokik Topa’ minam te ni” in naciam teh uhhi.\nLaisiangtho Lui honghilhna tawmkha in ensuklai dinghi. Jew minam te adingin Sunday (Nipini) pen, nipikal khat sungah nimasa penpen ni ahihi. Tua nimasa penpen ni ahi Sunday ni (Nipini) in Pasian in “Leitungah khuavak piangta hen” cihni ahihi (Piancil 1: 3). Sunday in nipikal sungah nimasa penpen ni ahih mahbangin, Pasian in van le lei nakhempeuh apiansak masak penpen ni zong ahihi. Topa Jesu hongthawhkik ni in, nakhempeuh te kikhel in, aluina te kikhel in, athak apianthak ni ahihi. Mawhna hangin asi, mawhna hangin hoihna leh etlawmna khatzong anei nawnlo, sihna khuamial sungah a om, akipiangsak sa leitung vantung nakhempeuh te in Topa thawhkik ni in, Khuavak mukik in, athak in kipiangsakkik ni ahihi. Topa thawhkik ni in, nakhempeuh te kipianthaksak kikni ahihi. Hih thu hangin, Jesu Topa sungah nuntakna thak angah mite, mawhna ii gu ahi sihna pan nuntakna thak khuavak sung alut mite adingin Nipini (Sunday) ni in niman pha penpen ni ahihi.\nHih thuhangin, Jesu Topa pen honpa gumpa leh athokik Topa taktak a asangte ading Nipini (Sunday) in;\n(a) Athokik Topa’ ni hi in, athokik Topa’ ni siangthosak ding ahihi.\n(b) Athokik Topa’ ni (the Day of the Lord) ci in, Nungzuipi te hunpek pan in naciamteh hi.\n(c) Nungzuipi te leh Christian masa te in athokik Topa ni in, athokik Topa phat in, bia in apahtawi mahbang un, ei Christian te in zong athokik Topa’ ni in, tuabangmah in ih hihding ahihi.\n(d) Mawhna hongpiak sihna nuntakna pan in, Jesu Topa hongpiak mawhmaisak na hangtawh nuntakna thak angah teni ahihi.\n(e) Jesu Topa in “Keimah in Leitung khuavak ka hihi”(Jn 8: 12) ci hi. Sunday ni ahi, nimasa pen ni in, Pa Pasian in\n“Khuavak omta hen” (Piancil 1: 3) leitungah nuntakna apia khuavak apian sakni zong ahih mahbangin, Jesu Topa sungah nuntakna khuavak tate asuakkhempeuh te ii, i nimasa pen ni ahihi.\n(v) Sunday ni in, Nungzuipi te leh athokik Topa kimuh ni ahihi. Hihthu hangin, Sunday ni in, eite laizanga om Topa ihmuhtheih nading in, kikhawm in, eite laizanga om athokik Topa tawh akimu den te ahi Christian te ii Topa tawh kimuh ni zong ahihi.\nHihthu te hangin Sunday ni (Nipini) Topa tawh kimuh ding, Topa biading, Topa phatding, Topa min pahtawi ding in, athu pi penpen nasep leh nuntakzia te ahihi.\nPrevious: Lungnopna koi-ah om hiam? Hong hilh un\nNext: Dimno’ Nu laikhak – 14


url: =USA, Washington State sungah thaukikapna piang, mi 3 si, adang 2 liam ~ ZD :: ZOMI DAILY\nposted on 24 September 2016 at 1:44 pm UTC+9:30 Lomkholna: News, Sawltak, USA, World\nUSA, Washington State sungah Friday ni in thautawh kikapna khat piangleuleu a, mi 3 si in adang nihzong limliam mahmah cih Fox News pan kiza hi. Washington State Mall sungah thautawi pasal khatin akapphialgawp hi a, asi 3 pen numei vive ahi uhhi.\nWashington State Patrol Spokesman Sgt. Mark Francis in Reporters te kiangah agenkhiatna ah aliamlak ah pasal khatpen limliamlua mahmah ahih manin, asawtlo in sithei khamaiding hi ci’n genkhia hi. Adang aliam khatpen numei hi a, tuanu ahihleh anuntakna beilawhzah liangding in liamngawhlo cihi.\nBurlington khuasung aom Macy’s Store sungah Friday ni nitaklam nai 7pm satkhitdeuh in akikap hi a, thunei te’n thautawipa ii alimzong CCTV panin mukhia uhhi. Thautawipa pen Hispanic minam hi a, puavom silh ci uhhi. Rifle thaukhat tawh hih Store sungah lutin akap hihtuak hi.\nHih thautawipa in akaplup teng ngimna tawh akaplum ahihleh ahihloh ki theician nailo hi. Asi aliam tepen kum 20 gualpawl hiding in ki ummawh a, ahi zongin amau te ii Information pen ki genkhia nailophot hi.\nPolice te leh kumpi thunei te’n tuamunsung teng umcip, khakcipphot uh a, bangtanvei khakcipding uh cihpen ki genthei nailo hi. Thau kikapna Store sungah nasem te leh meltheih tanau te akimunuam khempeuh agei aom biakinn khatah ki musakphot uh cih thu kiza hi.\nThautawipa zong kumpi thunei te’n akansan laitak uh ahihi. ZD Sawltak #zomidaily\nPrevious: ZAM Thupuak :: 25 September 2016\nNext: GZA, Zomi Maikai le Kipumkhatna ~ Zam Thuam